Narbarteko Herriko Ostatua errentan eman nahi du kontzejuak

Martxoaren 5a bitarteko epea izanen da proposamenak aurkezteko

Narbarteko kontzejuak Herriko Ostatua errentan emateko lehiaketa deialdia egin du. Hasierako prezioa, hilabeteko 270 eurokoa da (gehi BEZa) eta proposamenak aurkezteko hondar eguna martxoaren 5a izanen da.

Narbarteko kontzejuak Herriko Ostatua errentan emateko lehiaketa deialdia egin du. Hasierako prezioa, hilabeteko 270 eurokoa da (gehi BEZa) eta proposamenak aurkezteko hondar eguna martxoaren 5a izanen da.

Informazio gehiago 692 053499 edo 647 237186 telefonoetan eskuratzen ahal da.

Narbarteko Herriko Ostatua kudeatzen azken hamahiru urteak eman ditu Isakek Joan den urtarrilaren 23an, ordea, luntx eder bat medio zela, eta giro ederrean, urteotako bere ostatuko lanari akabila eman zion. Orain, Herriko Ostatua itxia dago. Dudarik ez daNarbarte bezalako herri ttiki bati, ostatu batek bizi edo mugimendu haundia ematen diola. Pote bat hartzeko dela, meza ondotik kafea dastatzeko edo lagunekin gelditzeko dela, dudarik gabe, herriko txokorik erabilitarikoena da ostatua.


Espainian ez da torturatzen, baina torturatuak milaka gara

Existitzen ez den errealitatea izateko lekuko larregi gara, biziraupen eta minez beteriko 10.000 istorio: Bizkaian, Uribe Kostan 60ko hamarkadatik gaur egun arte 200 pertsonak baino gehiagok pairatu dugu tortura. Eskualde honetan 200 pertsonak baino gehiagok ez-pertsona sentiarazterainoko tratua sufritu dugu.

Tortura autoinkulpazio bat lortzeko helburuarekin poliziek eragiten duten sufrimendua baino askoz gehiago da. Gutako bakoitzaren suntsiketa psikologiko eta morala lortzeko tresna izan da; sufritzen duenaren erabateko anikilazioa, ni intimoenaren txikizioa eragiten du. Pertsonak, bizitzak apurtuaz, beldurra nonahi zabaldu eta estatuak etsai gisa deklaratu dituen mugimenduen deuseztatzea eta desagertzea bilatu du. Tratu txarrak ezorduetan hasi eta ezlekuetan luzatzen dira, baina ez dira bost egunetara mugatzen. Atxiloaldia bukatutakoan, inoreztua, ezereztua izan ondoren, norbere beldurren, lotsen, autoinkulpazioen, intseguritateen eta zauri sendaezinen artean, torturatuak jakin badaki gertaturikoaren erantzuleek lasai lo egiten jarraituko dutela.

«Tortura gelan txikitu ondoren, ziegara eraman nindutenean, tarteka, umeak entzun nituen jolasean kalabozoko teilatu gainean, eta neure buruari galdetu nion: posible al da nire torturatzaileen seme-alabak jolasean, barrezka dauden bitartean, parean, haien aitak ni jipoitzen, mehatxatzen, poltsaz itotzen, bortxatzen, umiliatzen aritzea?». Sentimendu hori irudi batekin deskribatu beharko bagenu, Picassoren Gernika aukeratuko genuke... Basakeriaren erdian zerura altxatzen diren bi beso, inork entzungo ez duen garrasi mutu desesperatuan.

Sarraski kalkulatu honek arduradunak ditu. Gu txikitu nahian eskuak zikindu zituztenek polizi jantzia zeramaten (Guardia Zibila, Polizia Nazionala eta Ertzaintza), baina gure torturaren azken erantzuleek gorbata eta trajea daramate, eta lau urterik behin boto bidez aukeratuak dira; estatuko gorte orokorretik hasi eta erkidegoetako parlamentu eta instituzioetaraino. Estatu Espainiarrak egitura osoa dauka prest: asmatutako gezurrak lau haizeetara zabalduko dituzten komunikabideak, ondo entrenatutako hainbat talde polizial, legez babestu eta araututako erabateko inkomunikazio-aldia eta inoiz ezer ikertzen ez duten auzitegietako prozedura antzuak.

Lerro hauetatik ez dugu soilik tortura zigortua izan dadin eskatzen, berau ahalbidetzen duten lege eta egiturak desagerraraztea exijitzen dugu. Bide hau egiten hasteko ordua da. Bada garaia arduradun politikoek torturaren existentziaren aitortza eta onarpen argia egin dezaten. Bada garaia komisarietan gertatu denaren erantzukizuna asumitu dadin. Bada garaia torturatuok egitura politikoetatik zor zaigun errespetua jasotzen hasteko.

Eragindako sufrimendu guztia erreparatzeko bitartekoak ezarri behar dira, eta inoiz berriro ez gertatzeko neurri-hartze erreala ziurtatu behar da. Gehiegi sufritu duen herri zahar honek memoriaren mapa osoa behar du, orbaindutako zauriek ematen duten lasaitasun asebetearekin etorkizunari begiratu diezaiogun. Ez gaitzala behintzat memoriak ahaztu...

Musu itzel handi bat torturatuak izan zareten guztioi! Otsailaren 12an denok Leioara, Torturarik EZ! oihukatzera.

ARTIKULU HAU HONAKO HAUEK SINATU DUTE: Erika Bilbao, Guardia Zibilak 2010ean torturatua, Iñaki Gonzalez Kitxu, Ertzaintzak 1994an torturatua, eta Xanti Labeaga, Espainiako Poliziak 1981ean torturatua.


Itsasondoko jaiak gaur hasiko dira, txupinazo bereziarekin

Berrikuntza nabarmen bat izango dute gaur hasiko diren Itsasondoko jaiek, aurten. Aurreneko aldiz, txupinazo ofiziala antolatu dute. Inguruko herrietan egiten duten bezala —Legorretan edo Ordizian, kasu—, herriko ikurra den pertsonaia jaitsiko dute plazara, kasu honetan ijitoa —izengoiti hori eman izan zaie itsasondoarrei—. Pregoia irakurri eta suziria lehertuz hasiko dira festa nagusiak, gaur iluntzean.

Itsasondon festei hasiera ematen dien ekitaldi berezirik ez zegoela orain arte, eta herriko haurrei otu zaie zerbait egitea. «Karreape gaztelekuko nerabeak arduratu dira, herritar batzuen laguntzarekin, ijitoa egiten eta pregoia prestatzen. Hori dela eta, pregoia gaztetxoek eurek irakurriko dute. Ondoren ijitoa jaitsiko da, eta txupinazoarekin hasiko dira jaiak», azaldu du Itsasondoko Udaleko Gazteria eta Kultura dinamizatzaile Ainara Urteagak.

Itsasondoko jaietan Patxin eta Potxin pailazoak, iaz./Loinaz Agirre

Azken unera arte ezkutuan gordeko dute panpina. Lehenbiziko aldiz, gaur 20:30ean ikusi ahalko da, udaletxeko balkoian.

Festak, izatez, hiru ordu lehenago hasiko dira, ordea. Itsasondon ohitura sustraituak diren zinta karrera eta herri mailako futbol partida jokatuko dira.

Imuntzo eta Beloki, gauean

Festa egitaraua gaurtik igandera bitartean luzatuko da. Gaur, txupinazoaren ondoren, herri afaria eta Imuntzo eta Belokiren kontzertua izango dira.

Gainontzean, urteroko ekitaldiak mantendu dituzte: Beitiko eta Altzagarateko txirrindulari igoerak, biharko paella bazkaria eta mozorro festa, edo azken eguneko sagardo dastaketa, batzuk aipatzearren.

Egitaraua

Gaur (irailak 19, ostirala)

17:00. Zinta karrera eta haur jolasak, plazan.

20:00. Futbol txapelketaren finala.

20:30. Txupinazoa, pregoia eta ‘Ijittuaren’ jaitsiera.

21:00. Herri afaria.

23:30. Imuntzo eta Beloki trikitilariekin dantzaldia.

05:00. Baratzuri zopa eta txokolate jana.

Bihar (irailak 20, larunbata)

09:00. Goiz eresia.

13:00. Beitiko igoera txirrindularientzat.

14:30. Paella lehiaketa.

18:00. Potxin eta Patxin pailazoak, plazan.

19:30-21:00 eta 21:30-23:00. Amaia DJarekin dantzaldia.

20:00. Mozorro lehiaketako sarien banaketa.

21:00. Ogitarteko jana.

23:30. Atila y los Uno taldearen kontzertua.

Etzi (irailak 21, igandea)

09:00. Goiz eresia.

Egun guztian. Puzgarriak, Beiti kalean.

11:00. Altzagaratera bizikleta igoera.

12:00. Hamaiketakoa, plazan.

14:30. Herri bazkaria.

18:30. Pilota partidak.

19:00. Buruhandiak.

20:00. Sagardo dastaketa.

Ondoren. Ijitoaren igoera eta festen amaiera.


Ekainaren 8rako greba deialdia aurkeztu dute UGTk eta CCOOk

Sindikatu hauen ustez, "langileen aurkako bidegabekeria" dira Zapaterok iragarritako neurri ekonomikoak.

Ekainaren 8rako greba deialdia aurkeztu dute gaur Eusko Jaurlaritzako Lan errejistroan UGT, CCOO eta CSIF sindikatuek. Estatu osoko administrazio publikoan greba deitu dute sindikatuok, eta Bilbon aurkeztu dute EAEri dagokion deialdia. Sindikatu hauen ustez, "langileen aurkako bidegabekeria" dira Zapaterok iragarritako neurri ekonomikoak.

Krisia eragin ez dutenek krisia ordaintzearen aurka agertu dira sindikatuetako ordezkariak. Horrez gain, elkarrizketa sozialeko "giro ona haustea" leporatu diote Zapateroren Gobernuari.

UGTk, CCOOk eta CSIFk deitu duten greba azken egunetan izandako bigarren protesta izango da. Asteartean, sindikatu abertzaleek ere greba egin zuten EAEko eta Nafarroako sektore publikoan.

Luis Antiso UGTren ordezkariaren hitzetan, funtzionariek ez dute "sortu ez duten" krisia ordaindu behar, ezta Gobernuaren "akatsak konpondu" ere.

Funtzioarioen soldata murrizketarekin beste "neurri atzerakoi batzuk ezkutatu" nahi dituztela uste du Antisok, tartean pentsioen murrizketa edota Dependentzia Legea.

Pablo Garcia de Vicula CCOOko ordezkariak azaldu duenez, Espainiako Gobernuak aurkeztutako neurriekin "negoziazio mahaietan geneukan giro ona hondatu egin du".

Ekainak 8ko grebaren ondoren beste "neurri asko" etor daitezkeela esan du Garcia de Vicuñak. "Zatarkeria hau sortu duenak eman beharko du orain hurrengo urratsa", gaineratu du.

Greba deitzeaz gain, EAEko hiriburuetan manifestazioak egingo dituzte datorren astean. Eguerdiko 12:00etan hasiko dira Bizkaiko Foru Aldunditik (Bilbon), Kirol Artetik (Donostia) eta Posta kaletik (Gasteiz).


Politikari alemaniarrek etorkinentzako inteligentzia froga eskatu dute

Kristaudemokraten Batasuna alderdi kontserbadoreak "immigrazioaren irizpideak aldatzea" proposatu du, "gure herrialdearentzat baliagarriagoa izan dadin".

Peter Trapp Kristaudemokraten Batasuneko Barne saileko bozeramaileak "immigrazioaren irizpideak aldatzea" proposatu du, "gure herrialdearentzat baliagarriagoa izan dadin".

"Hezkuntza eta lanerako gaitasuna bezain garrantzitsua da inteligentzia. Horregatik egiten dut inteligentzia frogaren aldeko apustua", izan ere, "ezin dute tabu izaten jarraitu", Trappek gaineratu duenez.

Markus Ferber Sozialkristauen batasuneko arduradunak ere arau berriak eskatu ditu immigrazioarentzat Europar Batasun mailan, eta Kanadako eredua jarri du adibide gisa: "Herrialde handia da eta etorkinen seme-alabei bertakoei baino inteligentzia handiagoa eskatzen diete".


7. Erronka: Asmakizunak

Hau da Amasa-Villabonako Udalak gaurko proposatzen digun erronka:

¡

Erronkak gainditutakoan ateratako argazki edo bideoak ondorengo kanalen bidez helarazi daitezke:

Facebooken #12erronka traola erabiliaz edo @AmaviErronka erabiltzailea etiketatuaz.

Instagramen #12erronka traola erabiliaz.

Helbide elektroniko honetara amavierronka@gmail.com bidalita.

Erronka bakoitzean parte hartu duten guztiekin bideo bat zabalduko da Amasa-Villabonako kultura sailaren kanalean.


Basanderiek Gazte Talde Feminista, Azpeitia morez margotzen hasteko pronto

Plazan egin zuten aurreneko batzarra, atzo. (Argazkia:Basanderiek)

Martxan hasi da Basanderiek, Azpeitiko Emakume Gazteen Talde Feminista. Atzo, astelehena, egin zuten aurreneko batzarra plazan, eta elkarren arteko aurreneko harremanak egiten aritu ziren. Izan ere, “eragiten hasi aurretik, gune eroso bat” sortu nahi dute. Oraindik motorrak berotzen ari dira, eta horregatik dei egin diete herriko neska gazteei taldera batu daitezen, bakoitzaren esperientziak eta aldarriak elkarbanatzeko.

Aspaldian Azpeitian talde feminista baten “falta” sumatzen zutela eta sortu dute Basanderiek. Borroka feministak egunerokotasunean presentzia izatea “beharrezkoa” dela uste dute, eta hori lortzeko lanketak abiatuko dituzte gai ezberdinen inguruan. Harremanez, gorputzaz, genero rolez zein indarkeriaz arituko dira, besteak beste.


Loiolako liburutegia irekita egongo da urtarrileko asteburuetan

Urtarrilaren 8an, larunbatean irekiko dute

Astegunetako ordutegi berdina izango du: 09:00etatik 13:00etara eta 15:30etik 19:00etara

Urtarrilaren 8an, zapatua, hasita eta hileko azken astebukaerara arte, Loiolako liburutegia irekita egongo da. Astebukaeran asteguneko ordutegi berdina izango du liburutegiak: 09:00etatik 13:00etara eta 15:30etik 19:00etara. Herritarrek egindako eskaerari erantzun nahi izan dio Udalak modu horretan.

Uztarria herri aldizkariak 2007ko abenduan Loiolako liburutegiaz egindako erreportajea hemen


Libanon ezarritako blokeoa bihar kenduko duela iragarri du Israelek

Libanoko mugetan ezarritako itsas eta aire blokeoarekin bihar arratsaldean amaituko duela esan du Israelgo Gobernuak gaur. Israelgo lehen ministro Ehud Olmertek nazioarteko indarrak Israelgo tropak ordezkatuko dituela gaineratu du.

Joan den uztailaren 12tik, Hezbola eta Israelgo armadaren arteko gatazka hasi zenetik, Libanoko itsas eta aire eremuak blokatuta eduki ditu Israelek. Atzo NBE Nazio Batuen Erakundeko idazkari nagusi Kofi Annanek Israelek blokeoa "48 ordutan" kentzea espero zuela iragarri zuen Egipton, Ekialde Hurbilean egiten ari den biraren barruan. Gaur, berriz, ostegun arratsaldean tropak erretiratu dituela jakinarazi du Olmerten prentsa bulegoak.

Bihartik aurrera, nazioarteko indarrak Israelgo tropen lekua hartuko dute.


Hegaztiak behatzen ikasteko tailerra Arramendi parkean

Errenteria-Oreretako hegazti-fauna ikertzen ari da Aranzadi Zientzia elkarteko Ornitologia saila Errenteriako Udalarekin elkarlanean. Ikerketa horren helburuetako bat, herritarrak fauna horren ezagutza eta kontserbazioan inplikatzea da.

Horren barruan, hegaztiak behatzen ikasteko hastapen tailerra antolatu dute Arramendi parkean hilaren 31n (larunbata). Jardunaldiaren bidez, bertako biodibertsitatea eta espezieak hobeto ezagutzeko aukera izango dute bertaratzen direnek; hegaztiekiko interesa duten pertsonei zuzenduta dago. Gainera, Ornitho Euskadi herritar zientziarako atariaren funtzionamenduari, erabilerari eta aplikazioen gainean ere hitz egingo dute.

Jarduera doakoa izango da, baina aldez aurretik izena eman behar da online edo 943 466 142 telefono zenbakira deituta. Bi saio egingo dituzte, 10:00etan lehena gaztelaniaz, eta 11:30ean bigarrena, euskaraz.

Hitzordua Gaztelutxoko biribilgunean egin dute.


Sagarrari buruz solasean Gabriel Durrutirekin

Larrazken kulturalaren barne, gaur arratsaldean, sagarrei buruzko ikastaroa eskainiko du Gabrien Durrutik. Aurkezpen ttiki bat egin dugu irratian.


Eguraldia 2014-09-22

Iker Ibarluzearen eguraldi iragarpena.


Txapelak jabea nahi du

Bi atzerapenen ostean, igande honetan indarrak neurtuko dituzte Aimar Olaizolak eta Oinatz Bengoetxeak. Lau t'erdikoaren finala zuzenean jarraitu ahal izango da eitb.com-en eta ETB-1en (17:00etan).

Final handiak bi atzerapen izan ditu. Aurrenekoa Aimar Olaizolak eskatu zuen epaornoetan mina zuelako, eta partida abenduaren 9rako iragarri zuten. Baina Bengoetxeak gripea hartu zuen eta Pilotako Enpresen Ligak data berria jarri zuen: abenduaren 16.

Ostegunean, hitzordurako materiala aukeratu zuten Aimarrek eta Oinatzek. Bengoetxeari ez zitzaion gehiegi gustatu Olaizolak hautatutako materiala. Leitzarraren ustez, pilota biziegiak dira Ogeta bezalako frontoian lau t’erdian aritzeko.

Finala zuzenean eskainiko dute eitb.com-ek eta ETB-1ek (igandean, 17:00etatik aurrera).


Cuixarten abokatuak biltzeko eskubidearen defentsa egin du

Roigek azken hitzartzean esan du manifestazioak «eskubide bat» direla, «ez pribilegio bat»

Espainiaren batasuna «babestu» nahi izateak ezin du, Jordi Cuixarten abokatu Marina Roigen ustez, oinarrizko eskubideen balitzea «okertu». Eta, Omnium Culturaleko presidentearen legelariarentzat, biltzeko askatasuna «eskubide bat da, ez da pribilegio bat». Hain zuzen, Roigek pentsatzen du hori gauzatu zutela 2017ko irailaren 20an milaka herritarrek Bartzelonan, Ekonomia Kontseilaritzaren eraikinean poliziak egiten ari ziren miaketak salatzeko elkarretaratze bat egin zutenean. Fiskaltzarentzat, Cuixartek «masak adoretu zituen» Espainiako Poliziaren aginteari aurre egiteko; horregatik egozten dio matxinada delitua. Roigek atzo Gorenean nabarmendu zuenez, biltzeko eskubidearen baliatze «legitimoa» gertatu zen orduan, eta Omnium Culturaleko presidenteak modu baketsuan jokatzera deitu zituen herritarrak.

Cuixarten, Carme Forcadellen eta Dolors Bassaren defentsek argudiatu zuten fiskaltzaren ondorioek ez dutela oinarririk, eta ez dagoela inongo arrazoirik haien bezeroak matxinadagatik zigortzeko. Meritxell Borrasen eta Santi Vilaren abokatuek, bestetik, txostenak aurkezteko agerraldia baliatu zuten fiskaltzak kontseilari ohiei leporatzen dien diru publikoaren erabilera bidegabearen delitua baliogabetzeko.

Fiskaltzaren esanetan, buruzagi independentistek konstituzioa «eraisteko» ahalegina egin zuten 2017ko udazkenean. Roigi iruditzen zaio ez dagoela «demokraziarik gabeko» konstituziorik, «ez eta demokraziarik herritarren parte hartzerik gabe». Zehazki irailaren 20ko gertakariei erreparatuz, azpimarratu zuen ez zela kontainerrik erre, ez hiriko altzaririk, ez zela armarik erabili, ez zela ezustean erasorik egiteko asmorik egon. «Protestarako elkarretaratzeak izan ziren, eta gorabeherak, bakanak».

Urriaren 1eko gertakariei dagokienez, ekintzaile sozialaren abokatuak adierazi zuen herritarren asmoa ez zela izan polizien jarduna eragoztea, «baizik eta protesta egitea erreferenduma debekatzeko erabaki judizialagatik». Haren hitzetan, herritarrek hautesleku bakar batean ere ez zuten egin agenteen kontra, eta bere bezeroaren defentsan gehitu zuen «inoiz» ez zuela polizien aurka jokatzera deitu. Fiskaltzak adierazi duenez, 7.000 polizietatik 93 zauritu zituzten galdeketaren egunean. «Hori ez da matxinada delitua izateko adinako indarkeria». Berretsi zuen ez zela egon fiskaltzak aipatutako «ustezko biolentzia orokorreko» girorik. «Akusazioak ez du biolentzia horren froga bakar bat ere plazaratu». Horrenbestez, Roigek ondorioztatu du Cuixart akusatu dutela herritarren mobilizazioak «mehatxutzat» hartu direlako.

Forcadell Kataluniako Parlamentuko presidentea zen 2017ko udazkenean. Olga Arderiu abokatuak atzo nabarmendu zuenez, epaitua izaten ari da «zenagatik, eta ez egin zuenagatik». Horren erakusle, abokatuaren ustez, fiskaltzak bere ondorioetan aipatu duela ANC Biltzar Nazional Katalaneko presidentea izan zela 2012tik 2015era. «Epaiketa honetan, Forcadellen rola esajeratzeko nahia egon da». Azpimarratu zuen ez zuela Generalitatearen bileretan parte hartzen, eta ironiaz galdetu zuen: «Norbaitek Generalitateko kideren batekin nahastu du, agian?».

Mahaia «kriminalizatzen»

Fiskaltzak dioenez, presidente gisara zilegitasuna eman zien galdeketa eta independentzia aldarrikapena babesten zituzten legeen onespenari. Arderiuk epaimahaiari oroitarazi dio oposizioko bi taldek eskatuta txertatu zuela Mahaiak Erreferendumaren Legea irailaren 6 eta 7ko gai zerrendan. Ondorioztatu du independentismoak gehiengoa zuenean hasi zirela Mahaia «kriminalizatzen». «Ordura arte, beti ahalbidetu zen ganberan independentziaz hitz egin ahal izatea». Forcadellen egoeraren harira, adierazi zuen Kataluniako Justizia Auzitegi Nagusian ari direla epaitzen Mahaiko beste kideak.

Indarkeriaren erabilerari dagokionez, Arderiuk fiskaltzak plazaratutako «indarkeria normatiboa» kritikatu zuen. «Kontzeptu hori ez da agertzen Zigor Kodean. Mota penalak behartzen baditugu, ordenamendu juridikoa txikitzen dugu». Onartu zuen, herenegun mintzatu ziren defentsek egin bezala, egitekotan akusatuek desobedientzia delitu bat egin zutela .

Bassaren abokatu Mariano Bergesek, bestalde, gertakariak «gaindimentsionatu» direla esan zuen. Iruditzen zaio ordena konstituzionala ez zela «arriskuan» egon, eta matxinadak ez duela definitzen 2017ko udazkenean Katalunian gertaturikoa.


Tribiala, gaur

Munduko Euskal Friki Tribialaren 2garren edizioa jokatuko da gaur, 19:30etan Uru tabernan.


Irrintzi Plaza 2015-06-19

Birjiñe Albirak bota du gaurko irrintzia. Mikel Belasko, zuhaitz beteranoen balioesteaz eta kudeaketaz aritu zaigu. Azpilagañan eta Donibanen jaiak ospatuko dituzte asteburu hontan, Asier Erbiti eta Xabi Maritorena bertan izanen diren ekitaldiak izan dituzte hizpide. Joseba Urrozek gobernu aldaketaren inguruko zenbait burutazio ekarri dizkigu. TikTara salsa taldearen lanaz aritu zaigu Arkaitz Bastarrika kideetako bat.


Poliziek mehatxatu izana salatu du Izaro Arruartek

Izaro Arruarte, Gari Arruarte eta Ugaitz Errazkin preso politikoen senidea da. Urriaren 25ean Tenerifen oporretan zela bi poliziak egindako jazarpena salatu zuen atzo prentsaurrean.

Izaro Arruarte hernaniarrak atzo prentsaurrean salatu zuen bi poliziak mehatxatu egin zutela urriaren 25ean, Tenerifen. Arruarte oporretan zen bertan eta goizean korrika egitera atera zenean, bi gizonezko hurbildu zitzaizkion, polizia plakak erakutsiz. «Nere izenez zuzendu zitzaizkidan hasieratik. Esan zidaten aspalditik zeukatela gogoa nerekin lasai hitz egiteko eta momentu hori egokia iruditu zitzaiela», azaldu zuen Arruartek. Gaineratu zuen egoera politikoaz galdetu ziotela: «Gariren arreba eta Ugaitzen bikotea izanik, nere iritziak garrantzia haundia zuela esaten zidaten eta egoera politikoaren inguruan nuen iritzia jakin nahi zutela. Behin eta berriz esan nien ez nuela ezer esateko eta mehatxuka hasi zitzaizkidan. Ni atxilotzeko adinako frogak bazituztela esan zidaten eta oso akusazio larriak egin zizkidaten. Eta galdetu zidaten ea nere amak ez ote zuen nahikoa semea eta suhia espetxean izanda». 15-20 minutuz gai beraren inguruan galdetzen aritu ostean, bi poliziek 24 orduko epea eman ziotela azaldu zuen Arruartek. «Ezezkoari ez ziela kasurik egingo eta hurrengo goizean, korrika egitera atera eta beraiekin biltzeko esan zidaten. Toki berean zain izango nituela. Ez nintzen azaldu eta ez ditut gehiago ikusi». Arruartek salaketa jarri du.

Etxerat: «Onartezina da»

Izaro Arruarteren testigantza, senideek jasaten duten jazarpenaren erakusle dela azaldu zuen Etxerat elkarteak eta horrelako erasoak onartezinak direla azpimarratu zuen. Enara Rodriguezen kasua ere gogoan izan zuen. Senide eta lagunek jasaten duten zigorra bi aldetakoa dela gaineratu zuen: «alde batetik, gure senide eta lagunei ezarri zaien espetxe zigorra eta bestetik, beste bideetatik ezartzen zaiguna: sakabanaketa, mehatxuak, miaketak...». «Gehiengoak itxaropen garaiak bizi baditu ere, guk errealitate ilun batean jarraitzen dugu», gogorarazi zuen. Gertatutakoa argitu eta erantzuleak bilatzeko ere eskatu zuen Etxeratek.


Usurbe Antzokiko denboraldiko azkena, ‘Money Monster’

KULTURA // Denboraldiari amaiera emango dion azkeneko filma eskainiko dute Usurbe Antzokian, ostiraletik astelehenera: Money Monster. Beraz, abonua erabiltzeko azkeneko filma izango da. Denboraldi berria irailaren 8an hasiko dute.


Legorretako euskara plana astelehenean aurkeztu diete herritarrei

Legorretan garatu duten EBPN Euskara Biziberritzeko Plan Nagusia astelehenean aurkeztuko dute, 19:00etan udaletxean herritarren aurrean. Ahize-AEK enpresak diseinatu du Legorretarako euskara plana, legorretarrekin elkarlanean, eta etorkizunean jarraitzea proposatzen den bidea azaltzen du.


(H)ari naizela 2016-02-21

Imanol Artola 'Felix'-ek gidatutako bertso saioa. Gaurkoan, Harituzeko Mikel Artolaren bertsoak, eta gonbidatu moduan, Iker Iriarte alegiarra.


Garikoitz Aspiazuk ez zuen Capbretongo atentatuan parte-hartze zuzena izan, epailearen arabera

Laurence Le Vertek kartzelara bidali ditu Leire Lopez eta biak, ETAko kide izatea egotzita. Amnistiaren Aldeko Mugimenduak dio sumarioan ez dela agertzen bi haiek atxiloketa unean haxixa zutenik.

Laurence Le Vert Frantziako epaileak kartzelara bidali ditu bart Garikoitz Aspiazu eta Leire Lopez, ETAko kideak izatea leporatuta. Amnistiaren Aldeko Mugimenduak (AAM) dio biak atzo eraman zituztela epailearen aurrera eta ez zutela deklaratu. Aspiazu La Santeko espetxera bidali du Le Vertek, eta Fresneskora Lopez. Astelehen goizean atxilotu zituen Frantziako Poliziak, Cauterets herriko etxe batean, eta bi pistola atzeman zizkiela esan zuen.

Le Vertek bi sumario ireki ditu Aspiazuren kontra. Alde batetik, gaizkile taldeko egozten dio, atxiloketa unean armak eta agiria faltsua zeramatzalakoan, eta ETAko zuzendaritzan kokatzen du. Bestetik, Capbretongo (Frantzia) atentatuan sumarioan agertzen da Aspiazu (bi guardia zibil hil zituen ETAk 2007ko abenduaren 1ean, tiroz: Raul Centeno eta Fernando Trapero), baina ez parte-hartzaile bezala. "Alegia, Frantziako epaitegien arabera, ez zuen parte-hartze zuzena izan Capbretongo gertaeretan. Ez dago kausa horretan inputatua", dio AAMk.

Lopezi sumario bat ireki dio epaileak, eta gaizkile taldeko kide izatea leporatzen dio.

Bestetik, AAMk dio bi kideek ukatu egin dutela atxiloketa unean etxean haxixa zutela, Alfredo Perez Rubalcaba Espainiako Gobernuko Barne ministroak esan zuen bezala -ehun gramo zituztela zioen honek-. "Gezur hutsa da haxixa aurkitu zietela. Inongo sumariotan ez da horren inguruko ezer agertzen, Rubalcabak asmatu duen gezur handi bat da".


Andres Conde

«Etorkinen istorioak entzuten dituzunean konturatzen zara ihesa ez dela amaituko»22


Orioko merkatariak kexu dira hondakinak biltzeko sistema berriarekin

Orioko merkatariak ez daude gustura zaborra biltzeko sistema berriarekin. Merkatariek azaldu dutenez, hiru hilabetero kuota bat ordaintzen dute udal elkarteak hondakinak atez ate jaso ditzan, baina bilketa sistema beren beharretara ez dela egokitzen salatu dute.

Antza denez, udal elkartearekin hitz egin dute gaiaz, eta hainbat aukera eman dizkiete irtenbide modura. Alde batetik, edukiontziak komertzioen kanpoko aldean uzteko proposatu diete, kamioia pasatzen denean hustu ditzan. “Hau ez zaigu egokia iruditzen, ez baita txukuna geratzen dendaren edo tabernaren aurrean edukiontzia izatea, zenbait establezimendutako hondakin organikoak usaina txarra izaten baitu”.

Bestetik, hondakinak garbigunera eramateko aukera ere eman diete, baina merkatariek nabarmendu dute, garbigunearen ordutegia komertzioen berdina dela, eta ezin dutela zerbitzu hori erabili. Arrandegiko poliexpanezko kaxak esaterako, ezin dituzte edukiontzietara bota. “Udal elkartera deitu genuen irtenbide batean bila, baina ez ziguten erantzunik eman. Hiru aste egon naiz irtenbide baten zain, eta aste honen hasieran esan digute astelehen, asteazken eta ostiraletan jasoko dizkigutela aipatutako kaxak. Atzo zerbitzuaren lehen eguna izan zen; udal elkarteak eskatu bezala, lehen orduan kaxak dendako kanpoko aldean utzi genituen, baina kamioia pasa zenean, kaxa asko zirela iruditu zitzaion eta ez zizkigun bildu. Berriz ere kaxak jaso egin behar izan genituen. Ostiralean pasako da berriz bilketa zerbitzua eta oraingoan kaxak jasotzea espero dugu”. Horrez gain, arrandegietako arrain-tripak ere ez ditu jasotzen zerbitzuak. “Arrainaren tripak ez dituzte hondakin organikotzat hartzen, kutsatu egin dutela esaten dutelako. Ondorioz, garbigunera eramateko eskatzen digute, Zarautza, Pasaira edo Oiartzuna”.

Mota horretako hainbat adibide azaldu dituzte herriko merkatariek eta ostalariek, eta zaborra gaika jasotzeko sistema funtzionala eta bideragarria eskatu diote Urola Kostako Udal Elkarteari. Arkupe elkarteko presidente Jose Manuel Gozategiren esanetan, “ingurumena zaintzeko apustua egin dugu merkatari askok. Guk esaterako, ez ditugu plastikozko poltsak banatzen bezeroen artean. Zaborra gaika biltzea ere oso garrantzitsua iruditzen zaigu, baina zerbitzua gure beharretara egokitzeko ahalegina egin beharko dugu denon artean. Ezinbestekoa iruditzen zaigu, udal elkarteko arduradunek gure proposamen eta iritziak kontutan hartzea, zerbitzua denon mesederako izan dadin”.


Tribuna Barcelona Grande Marlaskaren debekuari helegitea jartzea aztertzen ari da

Datorren astelehenean, El Periodico de Catalunyak antolatuta Tribuna Barcelona eztabaida foroan agerraldia egin behar zuen, Bartzelonan, Arnaldo Otegi Batasuneko kideak. Gaur, baina, Fernando Grande Marlaska Espainiako Auzitegi Nazionaleko epaileak debekatu egin du Otegiren hitzaldia. Garnde Marlaskak dio ekitaldia egin ahal izango dela baina Batasuneko kidearen agerraldia bertan behera utzi behar dela. Tribuna Barcelona Kataluniako eztabaida foro garrantzitsuenetako da eta El Periodico de Catalunyarekin batera Grande Marlaskaren debekuari helegitea jartzea aztertzen ari da. Katalunian haserre handia eragin du Grande Marlaskaren erabakiak.

Grande-Marlaskak galarazi egin du, beraz, Otegiren agerraldia eta horretarako Espainiako Gobernuak Bartzelonan duen ordezkariari beharrezko neurriak har ditzala esan dio Otegiren hitzaldia galarazteko. Kaleratu duen autoaren arabera, Otegik "ez ditu norbanako gisa erabiliko bere eskubide zibil eta politikoak, ETA erakunde terroristearen bozgorailu politiko-instituzional bihurtu baizik".

Grande Marlaskaren erabakiaren ondoren, Tribuna Barcelonak bertan behera utzi du datorren astelehenean egitekoa zen Otegiren agerraldia. Tribuna de Barcelonako iturrien arabera, ekitaldia bere horretan mantentzeko aukerak "aztertu" ondoren hartu dute erabakia.

292 hitzaldi 11 urteko ibilbidean

Tribuna Barcelonak solasaldiak antolatu ohi ditu hainbat gonbidaturekin. Duela 11 urte hasi ziren eztabaida foro hauek antolatzen eta dagoeneko 292 hitzaldi egin dituzte. Bazkariak izan ohi dira eta gonbidatuez gain herritarrek ere har dezakete parte bazkari txartelak eskuratuta. Arnaldo Otegiren hitzaldian 300 lagunen parte-hartzea konfirmatuta zegoen. Antolatu dituzten 292 foroetan oso gutxitan ailegatu dira 300 laguneko parte-hartzea izatera.

Ez da Batasunekoak Tribuna Barcelonak antolatutako ekitaldi baten parte hartzen duen lehen aldia. Aurreko ETAren su-etenaren garaian ere bertan izan zen Otegi. Datorren astelehenean Otegik eskaini behar zuen hitzaldiaren aurkezpena August Gil Matala abokatuak egin behar zuen. August Gil Matamala Europako Abokatu Demokraten Elkarteko burua da eta besteak beste, '18/98 auziaren' epaiketako nazioarteko begirale gisa aritu da.

Astelehenean, ekainak 26, Batasuneko kideak egin behar zuen agerraldia hitzaldi sorta baten barruan dago. Ondoren, ekainaren 28an Patxi Lopezek PSE-EEko idazkari nagusiak hartuko du parte eta uztailaren 5ean, berriz, Josu Jon Imaz EAJren EBBko presidenteak.


Bi autok talka egin dute Azkarateko bidean, eta pertsona bat zauritu da

GI-2634 errepidean bi autok talka egin dute 11:20 inguruan, Azkarateko bidean. Ezbeharraren ondorioz, pertsona batek min hartu du lepoan.

Bi autoren arteko istripua izan da gaur Azkoitian, GI-2634 errepidean, Elgoibarrerako bidean, Azkarateko mendatean. Volkswagen Golf markako bi autok egin dute talka, 11:20 inguruan. Eusko Jaurlaritzaren Segurtasun Sailak jakinarazi duenez, pertsona batek lepoan min hartu du ezbeharraren ondorioz, eta anbulantzia bertaratu da istripuaren gunera. Ertzaintza trafikoa bideratzen ari da une honetan (12:44).


Herri-inauterirako prestatzen

Hilaren 13an herri inauteria ospatuko da Olatzagutian. Zamar handiek eta zamar txikiek ardi narruarekin janzten dira eta halakorik ez dutenendako udalak mordo bat ditu. Herri inauteria udalaren narru batekin parte hartu nahi dutenek udaletxean eskuratu ditzakete gaurtik hilaren 11ra arte, 10:00etatik 14:00etara. Narru bakoitzagatik 20 euroko fidantza jarri beharko da.

Ospakizunen egutegia

Otsailak 6 Ageda Deuna

Otsailak 13 Herri ihotea

Otsailak 16 Haur Ihoteak

Otsailak 20 Hiri ihotea


Kz guneak sei ikastaro doan eskainiko ditu uztailean

Kz guneak prest du jada uztailerako ikastaroen eskaintza. Guztira, sei ikastaro emango ditu, doan: Internet, Sare Sozialak 2.0, Irudia eta soinua, Dropbox, Ofimatika-Software librea eta Google Apps.

Gainera, komunitate birtualak sortu, IT txartelak atera eta on line formakuntza jasotzeko aukera ere emango du.Hemen aurki dezakezue ikastaroen inguruko informazio guztia. KZ gunea Elkargunean kokatuta dago, eta bertako telefonoa honakoa da: 943 023 619. E-maila, berriz: tutor.azkoitia@kzgunea.net.


Anton Del Campo: "Astroak ulertzen hasten zarenean gehiago jakitea gura duzu"

Jaiotzez bilbotarra izan arren, Anton Del Campok 50 urte baino gehiago daramatza Arrasaten bizitzen (Bilbo, 1944). Arrasate Zientzia elkarteko bazkide da eta gaur Kulturateko areto nagusian egongo da (19:00) 'Arrasateko iragana astintzen' hitzaldi zikloaren barruan hirugarren saioa emateko: 'El cielo desde Mondragón'.

Noiztik erakarri dizu astronomiak?

Oso gaztetatik. Batxilergoan hasi nintzen zeruaz interesatzen eta orain erretiratuta nagoenez, askoz denbora gehiago daukat nire betiko zaletasun horri berriro ere heltzeko. Gaztetatik sortu zitzaidan ikusmin horrek zerua gutxi gorabehera ulertzera eraman nau eta behin astroak ulertzen hasten zarenean gehiago jakin gura duzu.

El cielo desde Mondragón da hitzaldiaren izenburua. Zer da, bi hitzetan, azalduko duzuna?

Planteamendu orokorra da Arrasatetik ikusten den zerua. Gero, hitzaldia lau zatitan banatuko dut. Lehenengoan, Arrasatetik –eta edozein tokitatik– ikusten diren astroen tamaina eta eurekiko dagoen distantzia aztertuko dugu; hori bai, zenbaki larregi erabili barik. Bigarren zatian, atzera egingo dugu historian, hau da, gure arbasoek zeruari nola begiratzen zioten jakingo dugu. Lehen euskal egutegien gainean ere egingo dugu berba, besteak beste. Esan beharra dago egun kontserbatzen direnak harrizkoak direla; ilargiaren araberako egutegiak dira.

Horren ostean, aurtengo abuztuan gertatu behar zen fenomeno hura, Marte ilargia bezain handi ikusiko zela ziotena, zergatik gertatu ez zen azalduko dugu.

Hiru multzo horiez gain, Arrasateko parrokian ere egingo duzu geldialdia.

Hala da. Joko bat eginez azalduko diogu entzuleari zertan datzan ikuskizun horrek. Arrasateko parrokian bertan, San Juan egunean, eguzkiaren argiak San Juan Bataiatzailea argitzen du 20:00etan puntuan –ordu ofiziala–. Eguzkiaren kokapen zehatzak ahalbidetzen du fenomeno hori, eta urtero gertatzen da. Baina ez da Arrasaten bakarrik gertatzen, beste hainbat lekutan gertatzen da, batez ere eliza erromanikoetan. Horrek erakusten digu gure arbasoek aspalditik zerura begiratzeko ohitura zutela.

Hasiera baten behintzat ez dirudi gaia ulertzeko erraza denik...

Hitzaldi modu ulerterrazean ematen saiatuko naiz. Gure artean esaten dugun moduan, letretakoak direnendako moduko hitzaldia prestatu dut, zenbaki eta ariketa matematiko larregi planteatu barik.


Mariano García: "Zozketaren egunean bertan erosi nuen kotxeagaz sarituko zen zenbakia"

Mariano Garciak eta Josefina Mendezek JAEDen zozketako sari nagusia jaso dute: Citroen C3 kotxea. Garciak adierazi duenez \"zozketaren egunean bertan\" erosi zuen emazteak arratsaldean kotxe batekin sarituko zuten zenbakia (55.246): \"Erregeetako roskoia enkargaturik geneukan eta huraxe jasotzera irten zen emaztea Errege Egunean. Bide batez, JAEDeko errifaren bat erosteko esan nion eta, hara nondik, zozketak huraxe saritu zuen arratsaldean\". Aurten 25 bat eurora arteko errifak erosi dituela kalkulatu du, \"urterokoa, gutxi gorabehera\". JAEDek lan \"zorgarria\" egiten du eta \"gustatzen zait horrelako ekintzetan laguntzea\". Durangoko Tabira auzunean bizi den Garciak ez du oraindik erabaki kotxearekin zer egin: \"Poz handia hartu dugu, baina kontua da etxean dagoeneko hiru kotxe ditugula. Garraiolaria naiz eta kamioia ere badut. Beraz, kotxearekin zer egin pentsatu beharko dugu\".


Eskoziako nazionalismoa, bidegurutzean

Nicola Sturgeon Eskoziako lehen ministroak zalantza du, independentzia erreferenduma deitu behar ote duen eta aurrera eginez gero, noiz egin deitu behar ote duen.

Eskoziako Alderdi Nazionak Glasgowen egin du urteroko batzarra. Mahai gainean, gai nagusi bat: Nola eragingo dion 'brexit'ak Eskoziako independentzia aldarrikapenari.

Nicola Sturgeon Eskoziako lehen ministroak zalantza du, independentzia erreferenduma deitu behar ote duen eta aurrera eginez gero, noiz egin deitu behar ote duen.

Hasteko, bigarren erreferenduma, lehenengoaren parekoa izatea nahi luke: hau da, Gobernu britainiarraren eta eskoziarraren artean hitzartutakoa eta erabat legala.

Momentuz, Theresa Mayk esan dio ezetz, baina denek badakite Mayk ez duela asko iraungo karguan. Bestetik, independentziak duen babesa zein den ikusi behar da. 2015eko erreferendumean, ezezkoak ia hamar puntuko aldeaz irabazi zuen.

Eskoziako Alderdi Nazionalak uste zuen 'brexit'ak egoera hori aldarazi egingo zuela, 'brexit'aren aurka agertu zirelako eskoziarren % 63 eta ez dutelako joan nahi Europako Batasunetik.

Hala eta guztiz ere, joan den ekainean Erresuma Batuan egindako hauteskundeetan atzera egin zuten nazionalista eskoziarrek eta eserlekuen herena galdu zuten. Eta harrez geroztik, eurek ere ez dakite zer egin.


Elikagai transgenikoak berbagai

Elikagai transgenikoen inguruko hitzaldia eskainiko du, bihar, azaroaren 13an, Estibalitz Redondok, Nekazaritza ekologikoko irakasleak. EHNE Bizkaiako kide ere badenak Adinekoen Udal Egoitzan emango du berbaldia.

Hitzaldia 18:00etan hasiko da. Besteak beste, hazi transgenikoak zer diren, eta, horiek landatutako lurretan eta gure osasunean dute eragina azalduko ditu. Baita zertarako diren transgenikoak eta zeintzuk abantaila dituzten ere; non dauden eta zein produktutan dauden ere azalduko du. EHNE Euskal Herria nekazarien elkartearen laguntzagaz antolatu dute berbaldia.


Zaharberritze lanak aurrera doaz Enparan kalean

Aste honetan galtzada jartzen hasi dira Enparan kalean; Enparan zubitik behera. Modu honetan, herriko parte zaharraren zaharberritze lanen lehenengo fasea aurrera doa.


Tabakalera eta autobus estazio berria ezagutzen, Goiz Egukiko lagunak

Joan den ostegunean Donostian izan ziren Goiz Eguzkiko lagunak. Tabakalerako instalazio berriak ezagutu eta Donostiako autobus estazio berria bisitatu zuten. Eguna errematatzeko, Getarian

izan ziren bazkaltzen.


Sexu erasoa egin diote emakume bati Donostian

07:00 aldera izan da erasoa, Urgull mendian.

Gizonezko bat atxilo hartu dute, eta epailearen aurretik igaro da. Donostiako Udalak gertatutakoa errefusatu du, eta elkartasuna adierazi dio biktimari. Halaber, herritarrei dei egin die erasoa salatzeko elkarretaratzeetan parte har dezaten, eraso sexistarik ez gertatzeko elkarlana sustatzearekin batera.


Emakumeei egindako kontratuen erdiak lanaldi partzialekoak dira

Iaz sinatutako kontratuen %92,2 behin-behinekoak izan ziren; mugagabeak, berriz, %7,8. «Langile pobrearen figura egonkortu egin da», salatu du ELA sindikatuak.

Emakumea eta gaztea. Aurpegi hori dute egungo «langile pobreenek». Hala ondorioztatu du ELA sindikatuak iaz egin ziren lan kontratuetatik. Oro har, 2019an sortutako enpleguek erakusten dute soldata txikikoak direla, eta handia dela behin-behinekotasuna eta partzialtasuna; bereziki, zerbitzuen sektorean lan egiten duten gazte eta emakumeen artean. Iaz sinatutako kontratu gehien-gehienak (%92,2) behin-behinekoak izan ziren; mugagabeak, berriz, %7,8 —%8,2 gizonen kasuan, eta %7,4 emakumeen kasuan—.

SEPE Espainiako Enplegu Zerbitzu Publikoaren datuen arabera, Hego Euskal Herrian, guztira, 1.406.992 kontratu egin ziren iaz; horietatik %50,4 emakumeei egin zizkieten, eta %49,6 gizonei. Kontratu guztien %36,9 lanaldi partzialekoak izan ziren. Sindikatuak azpimarratu duenez, are nabarmenagoa da hori emakumeen kasuan, haiei egindako kontratuen erdiak gisa horretakoak izan baitziren.

ELAk erakunde publikoak egin ditu egoeraren erantzule, eta, bereziki, Eusko Jaurlaritza. Azpimarratu du bere menpeko administrazioko langileen behin-behinekotasuna dela «[Espainiako] Estatuko altuena», eta sektore pribatuarekin konparatuta, hamazazpi puntu handiagoa dela.

Datuok «prekaritate handiaren sinonimo» direla azpimarratu du Mitxel Lakuntza ELAko idazkari nagusiak. «Langile pobrearen figura egonkortu egin da». Sindikatuak enplegu politiken «erabateko aldaketa» eskatu du; besteak beste, lan erreformetan atzera egitea, lanaldia 35 ordura murriztea, eta behin-behinekotasuna eragozteko lan ikuskaritzak «benetan ekitea», Lakuntzaren arabera kontratu mota horietako «gehienak» legez kanpokoak direlako.

Salbuespena arau

ELAko buruzagiak salatu du zabor kontratuak deiturikoak «salbuespena» zirela lehen, eta orain «arau» bihurtzen ari direla, patronalen eta gobernuen arteko «aliantzaren» ondorioz. «Adar jotzea da patronala malgutasun faltaz kexatzea, eskura baitu kontratazio-formula sorta zabala». Errealitate horrek «azalpen politiko bat» duela nabarmendu du. «Patronalei boterea eman zaie, eta 30 urtez egindako erreformen emaitza da egoera».

Lakuntzak azpimarratu duenez, egungo lan ezegonkortasunak «goitik behera baldintzatzen» du pertsonen bizitza, eta pobrezia eta desberdintasun sozialak areagotzen ditu. Eta hori, halaber, lan istripuen ugaritzearekin lotu du.

Horren aurrean, Lakuntzak uste du «legedia goitik behera aldatu» behar dela eta «lan erreforma ugari indargabetu» behar direla. Era berean, lan ikuskaritza indartu behar dela adierazi du, eta kontratazioen hobariak ezabatzearen alde azaldu da.

Espainiako Gobernu berriak aurrera eraman ditzakeen politikei buruz, Lakuntzak ez du uste lan erreforma bere osoan indargabetuko duenik, eta «gauza batzuk egiten» ari den arren, adierazi du horiek «oso partzialak» direla eta oso modu «neurriz gainekoan» aurkezten ari direla.


Peio Bilbao etapa garaipen batekin bueltatu da Turkiatik

Argazkilaria: Caja Rural txirrindulari taldea

Apirilaren 26an hasi eta atzo amaitu zen Turkitako itzulian seigarren etapa irabazi zuen Bilbaok. Gaztela eta Leongo itzulian etapa bat irabazita, sentsazio “onekin” aritu dela dio, eta hasierako asmoa sailkapeneko gorengo postuetan sartzea bazen ere, “pozik” bueltatu da etxera. “Printzipioz asmoa zen sailkapen orokorrean postu ona lortzea, baina, hirugarren etapan gurpil batean izan nuen zulatuaren ondorioz aukera hori galdu nuen”.

Halaber, taldeak egindako lana nabarmendu du txirrindulari gernikarrak: “denok helburuak argi genituen, taldeak kriston erakustaldia eman zuen, lasterketa buruan sartzeko asko lagundu ninduten, eta nire etapa garaipenagaz borobiltzea lortu genuen”.

184 kilometro izan zituen seigarren etapak, eta Miguel Angel Lopez kolonbiarragaz lehia estua izan zuen azken kilometroetan, baina, sprinean Bilbao nagusitu zen. “Etapako azken laupabost kilometroetan nire ezaugarrietara ondo egokitzen den portua igo genuen”.

Hala, Kristijan Durasek da aurtengo Turkiako itzuliko irabazlea. Sailkapen orokorrean 42. amaitu du Bilbaok.


Ipuin kontaketa izango da bihar, Sanz Enean

Apaxik gidatuko du saioa, 17:30etik aurrera.

Santu Guztien Eguna pasatuta, bihar beldurrezko ipuin kontaketa izango da liburutegian. Oraingoan ere Apaxi arduratuko da saioa gidatzeaz. 8 eta 12 urte bitarteko haurrei zuzenduta dago ipuin kontaketa berezia. 17:30ean elkartuko dira parte-hartzaileak, Sanz Enean.


"Koronabirusaren kezkak ez du laguntzen haurdunaldian"

Umearen esperoan dago Miren Epalza. Sarritan, haurdunaldiarekin batera, kezka, zalantza, arazo eta desoreka franko sortzen dira. NUPeko irakaslearen esanetan, koronabirusaren pandemiak areagotu egin ditu beldur horiek.


“Arraun lagunak zer egiteko gai den erakutsi nahi dugu”

Aurten ez da zalerik izango Kontxan zuek animatzeko. Nola sentitzen zara horrekiko?

Pena handia ematen dit. Gainera, uda osoa egon gara ikuslerik gabe, eta badirudi entrenamendu bat dela. Baina, nire ustez, gogorrena Kontxan izango da. Politena izateaz gain, arrapalatik jaisten zaren unetik zure inguruko guztiak eta zaleak hor izaten dituzu. Eta aurten bakarrik egongo gara.

Zein helburu duzue aurtengo estropadan?

Gure helburua beti da ahalik eta hoberen egitea, eta noski, bandera hor dago. Baina, kasu honetan, Kontxaz gozatu nahi dugu, udan izandako zailtasun guztiei aurre egin eta Arraun Lagunak zer egiteko gai den erakutsi. Asmatu behar dugun arren, uste dut psikologikoki oso une onean gaudela.

Koronabirusak kolpatu ondoren, sailkatze estropadan itzuli zineten lehiaketara. Nolakoa izan zen itzulera?

Sailkatzea lortu genuen eta hori zen azken batean gure helburua. Gainera, bagenekien ETE ligatik indartsu zetozela, eta hala izan zen. Baina kontuan izanda guk bi itxialdi pasa ditugula, pozik gaude emaitzarekin.

Nolakoa izan da denboraldia zuentzat?

Hasiera-hasieratik, oso gogorra izan da. Urtea primeran hasi genuen eta denboraldi polita zetorren. Baina koronabirusa iritsi zenean dena hankaz gora jarri zuen. Estropadak hasi zirenean sustoa hartu genuen, eta gauzak ez ziren atera hasiera batean espero bezala. Gainera, hainbat kasu izan ditugu taldean. Hala ere, nire ustez, itxura txarra zuen horri buelta eman genion. Aurre egin diogu egoerari. Taldea gehiago batu da, elkarri lagundu baitiogu une zailetan ere, eta nire ustez garapen positiboa izan dugu. Orain, Kontxara begira, nahiz eta uretako une asko galdu ditugun, pozik eta indartsu gaude, baita positibo ere.

Nola eragin dizuete COVID-19 kasuek?

Lehenengoa, niretzat, gogorragoa izan zen, baina uste dut buelta eman geniola eta itzulera txukuna egin genuela. Bigarrenaren ondoren, planteatu genuen ea aurrera jarraitu edo ez. Baina denek argi izan genuen aurrera jarraitu behar genuela eta dena emanda.


Kirol munduak elkartasuna adierazi du Parisekin

Kirolariek, klubek, federazioek eta beste erakundeek mina erakutsi dute Parisen izandako atentatu terroristen ostean. Griezmann zelaian zegoen bitartean, arreba Bataclanen zuen. Onik atera da.

Kirol munduak mina eta elkartasuna erakutsi dituzte Paris eta Saint-Denisen ostiral gauean izandako atentatu terroristen ostean. Gutxienez 128 pertsona hil dira.

Kirolarien artean, Atletico Madrileko Antoine Griezmannen kasua nabarmengarria da. Futbolariak bere arreba "Bataclanetik irten" ahal izan zuela adierazi zuen. Lau erasotzailek kontzertu batean ezustean sartu eta 80 pertsona hil zituzten. "Nire otoitzak biktimekin eta senideekin daude", gehitu du.

Futbolaria Stade de France zelaian zegoen, Frantzia eta Alemaniaren arteko lagunartekoan. Zelaiaren kanpoaldean ere erasoak izan ziren.

Euskal klubek ere mina erakutsi dute atentatuen ostean, eta elkartasuna adierazi die biktimei.

Saskibaloi taldeek minutu bateko isilunea egingo dute jardunaldi honetan, Adelante Ligako partidetan bezala.

Alvaro Arbeloaren mezua Twitterren ere nabarmengarria da, L'Equipe egunkariaren azala erabilita.


Eskerrik asko!

Aurreko domekako kontzertuaz hitz batzuk idazteko eskatu didate; baina ez da erraza izan sentitu nuen guztia hitzez adieraztea

Hasieran, banda eta ikusleak zutik zeudela ikusita, zera pentsatu nuen: gaurkoa oso kontzertu berezia izango da. Han batu ginen guztien aurpegiak ikusi besterik ez zegoen –familiakoak, lagunak eta musikari esker ezagutu dudan jende asko–.

Jo genuen lehen obra oso berezia da, bai Bandarentzat, bai niretzat: Campo de rosas. Fliskornoak interpretatutako melodia hasi zenean, sentitu nuen Miguel –nire aita– gure artean zegoela. A ze emozioa! A ze musikariak! Musikak berriro batu gintuen guztiok.

Horren ostean, Lago de los cisnes ospetsuari ekin genion. Musikariek obrak jotzen zituzten heinean, ez neukan inongo zuzendariren inbidiarik.

1832 iritsi zen. Bihotzbihotzez Bandari eskaini nion obra bere 175. urteurrenagatik. 187 urte etenaldi barik.

Musikak ez dauka adinik, musikaren bidez komunikatzen gara, historiak kontatzen ditugu eta emozionatzen segitzen dugu.

Gero, Forrest iritsi zen, bere soiltasun, kalitate eta giza balioarekin. Musika horrekin, dagoeneko gure artean ez dauden musikari guztiak gogorarazi genituen; bai Bandako kideen artean eta baita ikusleen artean ere hutsune hori igarri egin zen: maitasun, adiskidetasun eta nostalgia malkoak isuri zitzaizkigun. Sekula ez ditugu momentu haiek ahaztuko.

Eta bukaerara iritsi ginen. 1987an Bandarekin zuzendu nuen lehen obra. Horrekin itxi dut ziklo hau. Banoa, baina Banda handi bat ixten dudan lasaitasunarekin, eta esku onetan, gainera.

Banda eta herria, herria eta Banda, duo bat – musikalki–, beti elkarrekin joan behar dutenak.

Agurtu aurretik, jakinarazi nahi dizuet ekainaren 29an –San Pedro– Orkestrak agurkontzertu bat eskainiko didala; bertan parte hartuko dute Orkestrak berak, Bergarako Musika Bandak, Bergarako Orfeoiak, Aritzeta Abesbatzak, Bergarako Musika Eskolak eta nire ibilbidean zehar ondoan izan ditudan bakarlariek, musikariek eta lagunek. Eta, momentu berezi hori baliatuz, opari musikal bat eskaini nahi diet guztiei, bihotzetik; guztiendako.

---------

Alfredo Gonzalez Chirlaque

Bergara


Ateak Ireki webgunearen itxiera salatu du Hekimenek

Hekimen Euskal Hedabideen Elkarteak Ateak Ireki webgunearen itxiera salatu du eta elkartasuna agertu die atari hori martxan jarri eta bertan lanean aritu diren guztiei. Besteak beste, "UK" aldizkaria eta UKBERRI.NET partaide diren Hekimen elkarteak zabaldu duenez, "Hekimenek informazio askatasunean sinesten du. Komunikabide bat ixteak askatasun horren aurka jotzen du bete-betean, komunikabideek horixe egiten dutelako, informazioa askatasunez zabaldu, hedatu eta gizarteratu. Ateak Ireki ekimenaren galera, alde horretatik, herritarrek informatuak izateko daukaten askatasunaren kontra doa". Ateak Ireki bezala, Uribe Kosta eskualdeko errepresaliatu politikoen albisteak ematen zituen Etengabe webgunea ixtea agindu zuen atzo Eloy Velasco Espainiako Auzitegi Nazionaleko epaileak, bitakora aurretik geldi bazegoen ere. UKBERRI.NETeko langileek berdin salatu dute Etengabeko itxiera, "urte luzez elkarlan aberasgarria eman" dien herri-komunikabidea eta "kaleko ahotsa" izanik. Bestalde, gogoratu dutenez, nahiz eta zenbait telekomunikazio enpresek dagoeneko sarbidea ukatu, Anonymouse.org zerbitzuaren bidez jarrai daitezke ikusten Etengaberen zein Ateak Irekiren orain arteko albisteak.


Maizek eta Arbizuk jantzi dute txapela Antton Pebet memorialean

Pilota partidak ikustera Bearzana pilotalekura hurbildu direnei paper bat banatu zaie, non Antton Pebet memorialeko zazpi urteetako irabazleen izenak agertzen diren.

Gazteen eskuz binakako partida jokatu da lehenik Bearzanako pilotalekuan. Bertan Larrazabal-Uranga bikotea izan da nagusi Alberdi-Etxeberria bikotearen aurka 22 eta 20ko markagailuarekin.

Bigarren partida joko garbikoa izan da. Iparraldeko pilotariak jokatu dute, hain zuzen, Riouspeirous anaiak Driolet-De paredes bikotearen aurka. Partida 40 tantora jokatu da eta Drioletek eta De Paredesek irabazi dute 38-40ko markagailuarekin.

Azkenik, VIII. Antton Pebet memorialeko final handia jokatu da. Tentsio handiko partida izan da. Maizek eta Arbizuk ez dute jakin izan hasieratik partidan sartzen, baina 16 tantora berdintzean amaieraraino iritsi dira. Espinalek eta Alduntzinek, berriz, ondo hasi dute partida, tanto txukunak eginaz eta elkar lagunduaz. Azkenean, 18-22ko markagailuarekin amaitu da VIII. Antton Pebet memorialeko finala. Pilotaririk onena Arbizu izendatu dute.

Tantoz tanto: 1-0/2-0/2-1/2-2/2-3/3-3/4-3/5-3/6-3/7-3/8-3/9-3/9-4/9-5/9-6/10-6/11-6/11-7/11-8/12-8/12-9/13-9/14-9/14-10/14-11/14-12/14-13/15-13/15-14/15-15/16-15/16-16/16-17/16-18/16-19/16-20/17-20/18-20/18-21/18-22.

ANTTON PEBET MEMORIALEKO TXAPELDUNAK

I. Antton Pebet memoriala 2009-2010

Kadeteak:

Artola-Nazabal 22

Olano-Tolosa 18

Jubenilak:

Urretabizkaia-Bereziartu 04

Loidi-Zinkunegi 22

Nagusiak:

Muguruza (Mendizabal III.a ordezkatuz)-Aldape 22

Narbarte-Telletxea 18

II. Antton Pebet memoriala 2013-2014

Kadeteak:

Zubizarreta-Murua 22

Moron-Aizpuru 14

Jubenilak:

Labaka-Erasun 14

Laso-Sarasa 22

Nagusiak:

Santxo-Urruzola 22

Ojuel-K. Galarza 20

III. Antton Pebet memoriala 2014-2015

Kadeteak:

Sein-Aranguren 22

Esposito-Aizpitarte 18

Jubenilak:

I. Egiguren-Aizpuru 22

Zubizarreta-Beloki 09

Nagusiak:

Arteaga II-Gorrotxategi 22

Santxo-Kastillo 15

IV. Antton Pebet memoriala 2015-2016

Kadeteak:

Egiguren V-Murua 22

Iriarte-Ibarloza 15

Jubenilak:

Zubizarreta-Eskiroz 22

Oiarbide-Mariezkurrena 16

Nagusiak:

Ugalde-Telletxea 22

Azpiri-Kastillo 17

V. Antton Pebet memoriala 2016-2017

Gazteak:

Alberdi-Eskiroz 22

Mata-Cordon 06

Nagusiak:

Santxo-Arratibel 22

Urretabizkaia-Santxez 17

VI. Antton Pebet memoriala 2017

Nagusiak:

Urbieta-Aranguren 22

Arrieta- Zezeaga 11

VII. Antton Pebet memoriala 2018

Nagusiak:

Salaberria-Balerdi 22

Apezetxea-Murgiondo 08


Itsaso Atutxari elkarrizketa, gaur, 'Egun On Euskadi' saioan

Solasaldian Oscar Rodriguez, Garbiñe Biurrun eta Xabier Riezu arituko dira.

Gaur, 'Egun On Euskadi' saioko elkarrizketaren tartean, Estepan Aldamiz-Etxebarriak Itsaso Atutxa EAJko Bizkai Buru Batzarreko presidentea elkarrizketatuko du. Solas-mahaian, berriz, Oscar Rodriguezek, Garbiñe Biurrunek eta Xabier Riezuk hartuko dute parte. Albiste kontakizunaren arduraduna, ohi denez, Xabier Usabiaga izango da.

'Egun On Euskadi' astelehenetik ostiralera ematen da ETB1en zuzenean, 09:00etatik 11:00era.


Aorta-aneurismentzako protesi sistema berritzaile bat egin dute EAEn

Nahiz eta, tratamendua dagoenean, ebakuntzan eta ondoren bizirik irauteko aukerak oso altuak diren, pareta baskularraren hausteak %85ean heriotza dakar.

eMedica S.L. enpresak sistema berritzailea garatu du abdomeneko aortaren aneurisma hausteko arriskua duten pazienteentzako protesi pertsonalizatuak diseinatu eta egiteko, enpresak ohar baten bidez jakinarazi duenez.

Proiektu honetatik eVida izeneko produktua sortu da eta honetan lanean izan dira Vicomtech-IK4 zentro teknologikoa, Donostia Unibertsitate Ospitalea eta Biodonostia Osasun Ikerketa Institutua.

Aorta-aneurisma aortaren pareten dilatazio konfokal eta ahultze progresiboan datza. Aorta arteria garrantzitsuena da, bihotzetik datorren odola gorputz osora banatzen baitu.

Gehiengoetan aorta-aneurisma duen pazienteak ez ditu sintomarik; izan ere, askotan gaitza beste jatorri batekin erlazionatutako azterketetan antzematen da.

Nahiz eta, tratamendua dagoenean, ebakuntzan eta ondoren bizirik irauteko aukerak oso altuak diren, pareta baskularraren hausteak %85ean heriotza dakar.

Ohiko tratamenduan endoprotesi bat izter-arteriatik sartzen da, zein leku anatomiko egokian dagoenean, zabaldu eta arteriaren puntu jakin batzuetan bere adarrak finkatzen dituen. Honela aneurisma odol-isuritik kanpo uzten da, pareta baskularra odol-isuriaren presioren menpe ez dagoelarik, hau baita hausturaren azken erantzulea.


Zikirioaren lilura

1951n Frantzian, nioen bai, zekaleriak edo ergotismoak ganadua jo eta gero ehunka lagun kutsatu eta dozenatik gora hil ziren. XI eta XVI mendeen artean izurri ikaragarriak eragin zituen lurralde hotzetan. Orduz geroztik oso tarteka azaldu izan da. Izen ugari du gaitz honek: su sakratua, infernuko sua, San Antonioren sua... Azken hau XI mendetik dator, santu honenganako zaletasuna zela-eta gaixoak jaso eta artatzeko monasterio mordoxka bat ireki baitzituzten bere jarraitzaileek; harrez gero santua eskuan sua duela irudikatu izan da eta T itxurako makila du, gaixo horiek maiz behar zuten makuluaren irudi, apika...

Mirakulua 1597an gertatu zen, ordea; ez, baina, santu baten gonapean, Marburgoko (Alemania) Medikuntza Fakultatean baizik: gaitza ainoak kutsatutako zikirioz egindako ogi beltza jatetik soilik sortzen zela aurkitu zuten. Benetako mirakulua izan zen eta laster zabaldu zen berria. Geuregana prantsez-haizeak ekarriko zuen, noski:, eguneroko oinarrizko jakiak, zikiriozko otasa beltzak eragiten zuen gaitz beldurgarria, hau da, gaitzik ez izateko ogi zuria jan behar zen. Hortik ote dator jende zaharrak ogi beltzari dion nazka? Orduan are eta gehiago zabaldu ote zen taloa eta artoa jatea? Handik aurrera gosete eta premia latzeko garaitan berpiztu izan da, tarteka-marteka, han-horka, San Antonioren sua.

Behin pozoia ezagututa, dosia gora-behera, bere alde onak miatu zituzten, eta baita argitu ere. Mendetan erabili izan da haurdunari umea galdu arazteko, erditu ondorengo odol-jarioa lehortzeko, edoskitzaroko esnearen emana eteteko, buruko min gorrietarako, hipotentsioa oneratzeko... Eta zikirio-ainoaren mirakulutea ez da amaitu. Bere osagai batetik abiatuta Parkinsona tratatzeko botika bat sortu da. Hau ez da, ordea, ezagunena. 1943an Albert Hofmann kimikari suitzarrak, ez si eta ez no, azido lisergikoaren dietilamina edo LSD-25 aurkitu zuen. Hau droga haluzinogenoen prototipo, mundu osoan, kultura guztietan sormenaren akuilu baliatzen diren drogen eredu da egun. Haluzinazioak goiti-beheiti, aurkikuntza berrien arabera soroetako kupre eskasiak ainoak zikirioa kutsatzea errazten duela badakigu.


Itxaso Escondrillasek eta Helene Arzuagak bermatu zuten Laudio Kroseko garaipena herrian geratzea

Igandean egin zen Laudio Krosa eta herriko bi emakumek eskuratu zituzten garaipenak herri lasterketan eta Senior kategorian: Itxaso Escondrillasek eta Elene Arzuagak.

Laudio Krosa jadanik ez da nazioarteko proba, baina horrek ez du esan nahi erraza denik. Berez, ibilbide aldapatsua eskaintzen die lasterkariei eta askok nahiago dute bestelako hitzorduetara jotzea, horren gogorrak ez direnak.

Hori aintzat hartuta, nabarmentzeko modukoak dira Itxaso Escondrillasen eta Helene Arzuagaren garaipenak Senior kategorian eta herri lasterketan.

Itxaso Escondrillas laudioarra da jatorriz, baina egun Irun eta Burgos artean bizi da. Aspaldi kanpoko klubetan parte hartzen duenez, ez da herriko krosean lehiatu azken urteotan, baina ondo baino hobeto ezagutzen du: "Txikia nintzenetik korrika egin dut Laudio Krosean. Ume eta Junior kategorietan irabazi nuen, baina hortik aurrera krosa nazioartekoa zenez, maila oso handia zen eta urduri jartzen nintzen eta gaizki pasatzen nuen."

Hori bai, 2018ko edizioa berea izan da. "Kanpoko klubetan egon naiz eta taldeak erabakitzen zuen beste proba batzuk egitea. Aurten, ordea, aitak proposatu zidan etxean korrika egitea. Soriako Krosa ere bazegoen, baina Laudiora etortzea erabaki nuen" azaldu du.

Gerora, hautua ezin aproposagoa izan zen: "Lasterketa perfektua izan zen: betiko jendea ikusi nuen eta besarkada eta animoak jaso nituen. Sekulako lana egiten du antolakuntzak".

Horrez gain, laudioarrarentzat berezia izan da lorpena talde giroa sumatu zuelako Laudio Atletismo Klubean: "Umea nintzenean Javi Apariciok kudeatzen zuen kluba eta gure entrenatzailea zen. Ahalegina egiten zuen korrikalarien arteko giroa sortzeko eta presidente berriarekin gauza bera nabaritu dut. Naiara Gago prestatzailea etorri zen nirekin hitz egitera hiru gazte kirolarirekin. Azaldu zien Laudiokoa naizela, Oviedo Atletismoan parte hartu arren, eta nik uste ilusio egin ziela".

Galdetuta nola ospatu zuen lasterketa, Escondrillasek aitortzen du leher eginda zegoela eta gurasoekin bazkaldu ostean, siesta luzea egin zuela, egun borobilarekin jarraitzeko.

Amaitzeko, laudioarrak aipatu du bere entrenatzaile berriaren garaipena ere dela Laudiokoa: "Pasa den astean Atapuercan irabazi nuen eta orain Laudion, nahiz eta ni pistako atletismora ohitua egon eta hau aldapatsua izan".

Lasterketa herrikoa

Arzuaga, aldiz, lehenengoa izan zen lasterketa herrikoian. Escondrillas bezala, harreman estua dauka Laudio Krosarekin, umea zenetik lasterketan parte hartu izan baitu.

"Berezia izan da garaipena, hainbat oroitzapen baititut Laudio Krosari buruz. Gainera, ezagun ugariren bultzada jaso nuen ibilbidean eta podiumean. Herriko jende askok badaki nor naizen Laudion egiten dudalako lan, gainera."

Hala ere, Helene Arzuagak azpimarratzen du bere aitaren babesa: "Neba, aita eta hirurok parte hartu genuen proban. Aita nirekin egiten du korrika, arinago joateko aukera badu ere, nire alboan dago babesa emateko".

Helenerentzat ezustea izan zen garaipena eskuratzea eta ez zuen ospakizunik egin. Berez, berarentzat lasterketak entrenatzeko modua dira: "Nik kirola egitea gogoko dut burua argitzeko. Bizpahiru aldiz entrenatzen dut astero eta nire lasterketa egiteko eta ongi pasatzeko izena ematen dut, ez dut irabazteko asmorik" adierazi du.

Besaide Astobiza

Gazteen artean Besaide Astobizak ere lorpena erdietsi zuen. Himalaian egon da orozkoarra "Oxigenoa Euskarari 6.000 metroan ere" espedizioan parte hartzen, baina ez du sasoia galdu eta gailentzea lortu zuen igandean. Aitana Delgado Santamariak partekatu zuen podiuma bere taldekidearekin, 3. postuan, hain zuzen. Naia Lasok ere sailkapen hori lortu zuen bere kategorian.

Azkenik, Josu Apraiz laudioarra ere igo zen podiumera Senior kategorian eta Joseba Goti Masterren artean.


Herritarrek eginda eta herritarrentzan, I.Arte Maratoia Antzuolan

Herritar baten iniziatibaz eta hark bultzatuta, Arte Maratoia hasiko dute egubakoitzean Antzuolan. Herriko artisten lanak erakusgai ipiniko dituzte herriko hainbat tabernetan, bi kafetegietan eta Ibarre nekazal turismoan. Guztira herriko 15 artistek ipiniko dituzte euren lanak erakusgai. Besteak beste ipiniko dituzte marrazkiak, pintura argazkiak edota eskultura.

Maite Telleriak izan zuen iniziatiba eta udaletxera zuzendu zen zer egin zitekeen galdezka. Udaletxeko kultura batzordeak oso begi onez ikusi zuen Telleriaren asmoa eta orain, hasieran asmo soila zen hura, errealitate bihurtuko dute.

Egubakoitzean hasita eta hilaren 15era arte, tabernak, kafetegiak zein nekazal turismoa artez josiko dituzte Antzuolan. Herriko artez gainera, herritarren artelanez. Helburua, herritarrentzat eta herritarrekin egindako artea bultzatzea, herriko artistak ezagutzera ematea, eta ohiko erakusketetatik at artea ezagutaraztea.

15 parte hartzaile izango dira, guztiak ere herrikoak, eta 11 erakustokiz osatutako ibilbidea egin dute. Erakusketa ikusteko aukera, erakustoki bakoitzaren ohiko ordutegian izango duzue.

Ostalarien aldetik ere jarrera oso ona izan dela adierazi dute, eta oso prest azaldu zirela hasieratik, ekimenarekin bat egiteko eta taberna, nekazal turismo zein kafetegiak erakustoki moduan ipintzeko.

Parte hartzaileek ipiniko dituzten artelanen artean daude, eskulturak, pinturak, marrazkiak, argazkiak eta baita bonsaiak ere.

Aurten lehenengo urtea izanik, egitasmoak izaten duen harreraren arabera, datozen urteetarako aldaketak egingo dituzte, beharrezko ikusten badira, noski. Argi dutena da, aurrerantzean urtero egingo duten egitasmoa izango dela.


Giro bikaina izan zen Herriko Ostatuaren bigarren urteurrenean

14 eskulangilek beraien lanak erakutsi zituzten

Egun bikaina izan zen ekainaren 14a. Aitzineko alean agertu bezala, Herriko Ostatuak bere bigarren urteurrena ospatzeko egitarau zabala prestatu zuen. Goizpartean eskulangileek beraien lana eskaini zuten. Jende aunitz bildu zen, batzuk kanpotik etorritakoak eta aholkuak ematen zituztenak ere bazeuden. Denera, 14 bat postu jarri zituzten eta bi herritarrek, birziklatutako gauzekin egindako eskulanak ere erakutsi zituzten. Saltzaileek euren eskaintza egin zuten eta azoka gisako giro polita izan zen herrian. Ondoren, 14:00ak aldera, trikitixak alaiturik Angeluxtxoa izan zen ardoz eta edariz ongi bustua, Baco jainkoari eskainia. Gero, herri bazkaria izan zen eta arratsaldea ere giro politean joan zen.

Arratsalde-gau partean, La Jodedera taldeak kontzertu mundiala eskaini zuen. Kubatar kantek euskaraz abestuta ere bere xarma ez dutela galtzen erakutsi zuten taldekoek. Segidan parrillada izan zen eta gero, giro polita jarri zuen Tororo DJak.

Eskerrak eman behar zaizkie Herriko Ostatuko kideei, hain egun polita eta herrikoia plantatzeagatik. Mila esker Itsaso eta Xabi eta euren laguntzaile Luxio eta Ferminari, segi horretan!


Euskal Herriko Itzulia ere gibelatu dute

2021eko Itzulia apirilaren 5etik 11ra jokatuko dela jakinarazi dute, baina aurtengoa noiz izanen den, edo egiterik izanen den, ezin zehaztu

Euskal Herriko Itzulia ezin izanen da apirilaren 6tik 11ra jokatu, koronabirusaren krisia dela eta. Txirrindularitzaren Nazioarteko Batasunak (UCI) eskatu du ez egiteko probarik arrisku tokietan, eta, hala, lasterketa gibelatzea erabaki dute antolatzaileek. Egunik ez dute jarri oraindik, baina aurten joka dadila eskatuko diote UCIri. Gogoratu behar da apirilaren 8ko etapa Ibardinen bukatzekoa zela, eta biharamunekoa, Beratik abiatzekoa.

Antolaketak ohar bidez adierazi dutenez, «ahal zen guztia» egin dute Itzulia aurreikusitako egunetan joka zedin. «Egoeraren larritasuna» ikusirik, ordea, uste dute lasterketa atzeratzea dela erabakirik «arduratsuena». 2021eko Itzulia apirilaren 5etik 11ra jokatuko dela jakinarazi dute, baina aurtengoa noiz izanen den, edo egiterik izanen den, ezin zehaztu.


Beasainek Unai Aranbarri fitxatu eta bi gazte mailaz igo ditu

Beasain Kirol Elkartea hasi da datorren denboraldia prestatzen. Urtzi Arrondok taldea utzi eta gero, Jose Luis Ribera entrenatzaile azkoitiarrak hartu du taldearen gidaritza. Baina ez da aldaketa bakarra izan. Klubak jokalari berri bat fitxatu du: Unari Aranbarri. Bigarren taldeko Eñaut Mendia eta Juan Gerardo Ramirez ere lehen taldean ariko dira.

Unai Aranbarri azkoitiarra da, eta 13 urtez Anaitasuna taldean jokatu du. Azken urteetan taldeko kapitain eta erreferente garrantzitsuenetako bat izan da.

Juan Gerardo Ramirez berriz, jubenil mailako taldetik dator, eta lehen taldearekin jokatuko du 2018-19 denboraldian. Eñaut Mendiak ere bigarren taldeko fitxa du, nahiz eta lehen taldearekin ere jokatu izan duen. Datorren denboraldian, 3.mailako taldeko kide izango da, ofizialki.

Baja garrantzitsuak ere izango ditu aurten talde txuri-urdinak. Izan ere, Aiert Ordoñez eta Javi Quintana erretiratu egin dira aurten, eta Joanes Otamendi Lagun Onak taldera joan da.

Aritz Imaz kapitainak berriz, taldean jarraituko du, baita Pablo Balerdik eta Ivan Claverrek ere. Horiez gain, klubak kontratua berritu die klubeko hainbat jokalariri: Jon Zubeldia, Iban Balerdi, Iñigo Izagirre, Jon Iglesias, Mikel Aizpurua, Ibon Gonzalez eta Ion Iturbe dira.

Jose Luis Ribera: «Talde ona osatu eta lan ona egiteko ilusioarekin etorri naiz Beasainera»


Ion Telleriaren kontrako euroagindua onartu du Paueko epaileak


Jostailuzko pop musika, barikuan Arrasateko haurrentzat

Jostailuekin jotako haurrentzako pop musika egiten du 2princesesbarbudes talde kataluniarrak. Poesia eta musika minimalista duen diskoa euskarara itzuli dute, euskal haurrentzat. Kontzertua egubakoitzean izango da, 18:00etan, Kulturaten.

Helena Casasek eta Marc Marcék osatzen dute taldea eta haurrentzako musika egiten dute, pilarik gabeko jostailuekin. Enciclopèdia baixeta de la nit diskoa egokitu dute eta Gaueko entziklopedia koxkorra liburu-diskoa kaleratu dute. Barikukoa familia osoarentzako ikuskizuna izango da, musika, jolas, clown eta entzun zein ikusizko poesiarekin.


Asteburuan Guadalupeko gotorlekura bisitak egingo dituzte

Asteburu santuan ordubeteko bisita gidatuak egingo dituzte Guadalupeko gotorlekuan, larunbat, igande eta astelehenean, 11:00etan. Arma Plaza Fundazioak esan du ezinbestekoa dela aldez aurretik izena ematea: “Erreserbak bezperako eguerditan itxiko dira”. Modu hauetara egin daiteke: Arma Plaza Interpretazio Zentrora joanez, 943 64 36 77 telefono zenbakira deituz edo posta elektronikoz. Bisitak sei euro balio du.


La Fuga, Huntza eta Iñaki Plaza artistak egongo dira Laudioko Jaietan

Laudioko Udalak jakinarazi du zein izango den bere musika eskaintza San Roke Jaietan eta talde ezagunenak La Fuga eta Huntza izango badira ere, adin anitzeko jendearentzako eskaintza egongo da, umeentzat zein nagusientzat.

Amets Meatza alkateordeak gaur adierazi du zein izango den udalak prestatu duen musika eskaintza sanrokeetan. Erakundearen egitaraua 3 gunetan banatuko da; Herriko plaza, Zumalakarregi etorbidea eta Alberto Acero plaza. Horrez gain, Txosna Batzordearen kontzertuak egongo lirateke, oraindik iragartzeke daudenak.

Edonola ere, tokiko erakundeak hurrengo emanaldi sorta antolatu du, elkarteen, norbanakoek eta lan taldearen iradokizunak jarraiki:

Zumalakarregi etorbidea:

Abuztuak 16: La Fuga eta Itoiz-i tributua

Abuztuak 17: Modus Operandi eta Oxabi erromeria

Abuztuak 22: Orquesta Casting

Abuztuak 23: Huntza eta Nogen

Abuztuak 24: Mexico Lindo mariatxiak

Herriko Plaza:

Abuztuak 15: Ertzak

Abuztuak 16: Fandango eta Arin Arin txapelketa eta gero Tio Teronen Semeak

Abuztuak 17: Puro Relajo

Abuztuak 21: Bilbainadas eta gaupasa

Abuztuak 22: "Boleros con alma mexicana"

Abuztuak 23: San Roke Musika Elkartea

Abuztuak 24: Musikari ibiltariak

Abuztuak 25: Iñaki Plaza

Alberto Acero plaza:

Abuztuak 16: DJ Xaibor

Abuztuak 17: Diskodantza

Abuztuak 21: Kantu Kolore

Abuztuak 22: Diskodantza

Abuztuak 23: DJ Xaibor


AEBetan deportazioak malgutzeko eta azkartzeko plana abiatu du Trumpek

Hemendik aurrera ez da delitu larririk egin beharko immigranteak kanporatzeko. «Immigrazio arauak urratzen dituen orori» eragingo dio.


"Jaurlaritzak ez du ETAren aurkako borroka liskargai bihurtuko"

EAJk Patxi Lopez lehendakariari Iñigo Urkullu EAJren EBBren presidentearekin biltzeko duen hitzordurako "benetako borondatearen" gaineko azalpen publikoa egiteko deia luzatu dio.

"Eusko Jaurlaritzak ez du inoiz terrorismoaren aurkako borroka liskar bihurtuko", azaldu du Gasteizko Presidentziak.

Jeltzaleek agiri batean zabaldu dutenez, Jose Antonio Pastor legebiltzarreko talde sozialistaren bozeramailearen adierazpenak onartezintzat jo dituzte; Ertzaintzak ETAren kontrako borrokan iraganean gauzatutako "balizko ekimenik ezaren" inguruan egindakoak, alegia.

Jeltzaleek esandakoari erantzun diote Lehendakaritzatik: "Ez dugu gai horren inguruan eztabaidarik sortuko; izan ere, "indar demokratikoen batasuna eta akordioa behar dugu ETAri aurre egiteko".

Datorren ostiralean lehendakaria Iñigo Urkullurekin bilduko da eta lehendakariaren borondateari buruz eskatutako azalpenari erantzunez, Gasteiztik errepikatu dute "akordioak lortzeko borondatearekin doazela".


Futbolaren ispilu ote da?

Aberatsak aberatsago, pobreak pobreago, ia-ia ezinezkoa dirudi Real Madril eta Bartzelonaren agintea haustea ACBn

Krisi hotsak han eta hemen. Sos falta nabaria txoko guztietan. Diruak Errusia eta Turkiara egin du ihes, eta diruaren bila, joan den denboraldian ACB ligan jokatu zuten izar askok. Jokalari onenaren sailkapeneko hamar onenetatik zazpi, hain zuzen ere: James Augustine, Kaloian Ivanov, Andy Panko, Joel Freeland, Paul Davis, Mirza Teletovic eta Nik Caner-Medley. Itxuraz, izarren ihesaldiak ACB ligaren indarra murriztu behar luke, baina Espainiako ligan handiei itzal egiteko gai diren talde sorta polita dago, eta Errusia eta Turkiako ligetan, ez. Han, bizpahiru talderen artean banatzen dute tarta osoa, eta horrek ikusgarritasuna kentzen dio hango ligari, ACB ligaren mesedean.

ACB Liga ere, ordea, ez dago aberatsenen diktaduratik salbu. Bartzelonak eta Real Madrilek futbol taldeen mugarik gabeko babesa izaten dute, eta egoera horrek merkatua hausteko arriskua dakar. Hautsi, jokalari onenak, sos gehien jasotzen dituztenak, bi talde horien sarean jausten direlako nahitaez. Bi aberatsek euren lana bukatu zain egoten dira klase ertaineko taldeak, Caja Laboral Baskonia eta Gescrap Bizkaia, besteak beste, baina sarri ogi apurrak fitxatzeko aukera eskasa baino ez zaie geratzen.

Erakunde publikoen diru bilketa murriztu izana da egoeraren jatorria. Talde gehienek, bi aberatsek izan ezik, erakunde publiko horien menpekotasuna dute, babesle pribatuek jarritako dirua nabarmen apaldu delako. Diru publikoa, ordea, bukatzen ari da, eta klubak zer egin ez dakitela geratu dira, hankamotz. Dirua bilatzea lan zaila bilakatu da, eta ez da egon aurrekontuak dezente jaitsi beste erremediorik. Eta dirurik gabe, jakina, talde kaskarragoak. Hiru euskal taldeak horren adibide. Baskonian, nabaria izan da guraizeak erabili dituztela. Bilbo aldean, hainbestean moldatu dira eta talde txukuna egin, eta Lagun Arok, berriz, gorriak ikusi ditu aldundiaren diru laguntza erdira txikitu ondotik.

Ondorioa? Aberatsak, aberatsago, eta pobreak, pobreago. Nork mendera ditzake Real Madril eta Bartzelona? Baskoniak, egunen batean. Unicajak, Valentziak edo Gescrap Bizkaiak beste egunen batean, baina haiek dute aginte makila, eta galtzen dutenean beren hutsa izango da, aurkariaren meritua baino gehiago. Deigarria da Real Madrilek osatu duen talde puska. Milioiak barra-barra. Zeudenak taldean mantentzeko, eta izar distiratsuak ekartzeko.

Sergio Llulli hiru milioi euro pasa eman dizkiote urteko, eta Rudy Fernandezi, milioi bat gehiago. Sergio Rodriguez, Jaycee Carroll, Martinas Pocius, Carlos Suarez, Nikola Mirotic, Felipe Reyes eta Mirza Begic mantendu dituzte, eta Dontaye Draper eta Marcus Slaughter fitxatu. Rafael Hettsheimer pibot brasildarra ere lotua omen dute. Ikusgarria! Bartzelona apalxeago ibili da, baina Erazem Lorbeki eutsi dio, eta Nathan Jawai pibot australiarra fitxatu, zeresana emango duen jokalari zabala. Kontu korrontea astindu baino, nahiago izan du zuhur jokatu eta etorkizun handiko jokalari gazte bi fitxatu: Marko Todorovic eta Alex Abrines.

Valentzia eta Unicaja

Bi handien itzalpean bizitzen ikasi beharko dute Baskoniak eta hirugarren koska horretara igotzeko asmoa duten beste taldeek, batez ere Valentziak eta Unicajak. Talde politak egin dituzte, eta ibil daitezela erne Gasteiz eta Bilbon. Malagan, Zoran Dragic, Krunoslav Simon, Marcus Williams, Sergi Vidal, Earl Calloway, Txemi Urtasun, Kosta Perovic, James Gist eta Fran Vazquez fitxatu dituzte. Valentzian, Pau Ribas, Thomas Kelati, Marko Keselj, Bojan Dubljevic eta Justin Doellmann. Stablishment-a, boterea daukatenak eraisteko hautagaiak dira.


2016an ere 'Dono$tia' eta '€ultura' abordatu

Iritsi da 2016a! Donostian Europako Kultur Hiriburu gara. Ohorea ote gurea? DSS2016.EU egitasmoari bertuteak ikusten dizkiogu, baina urtebete iraungo duen festa erraldoi honek kezka batzuk ere sortzen dizkigu Donostiako Piratoi.

Batetik, ez dira gutxi egitarau ofizialaren baitan ekimen eta ekitaldi erakargarriak, beren esparruetan ekarpenak egingo dituztenak ziur. Ekimen asko Donostiako Piratok sustatzen ditugun balioekin bat datozela ikusten dugu. Badakigu non eta zein garaitan bizi garen, eta zorte ona opa diegu kultur eragile guztiei!

Bestalde, kultura gizarteko beste gatazka-gune bat dela argi izan behar dugu. Hiriburutzak jakin du alternatibo izan daitezkeen zenbait proiektu barnean biltzen, baina kultura eredu ezberdinen arteko elkarbizitza arauak boterea duenak jartzen ditu. Hori agerian geratu da Kortxoenea Gaztetxearen eraisketarekin.

Gure ustez, nabarmena da DSS2016.EU egitasmoa ez dela Donostiako kultur eragileon ekimenez sortutako proiektua; goitik behera datorren eskema bati erantzuten dio, eta, horren guztiaren atzean, kulturak zenbaterainoko garrantzia duen zalantzagarria zaigu. Nabarmen turismoa bultzatzeko erabiltzeaz gain, hiria berezi egiten duen kultura, edo kultura jakin bat, atzerriko kapitala ekartzeko elementu bilakatu dute. Kultura, gainera, hirietan eraldaketa urbanistiko handiak egiteko aitzakia gisa erabiltzen dela ikusten dugu. Izan ere, nor dago kulturaren aurka? Nor slogan gisa hautatu duten «elkarbizitza»-ren kontra? Gu ez behintzat, kontua baina, ez da hain xinplea...

Gutxi batzuen diru goseari batuko zaie kultura (eta Europa) ulertzeko ikuspegi bat nabarmenduko dela 2016an. Kezkatzen gaitu espazio publikoaren pribatizazioak, hor interes publikoa baino gehiago, irabazia bihurtzen baita faktore erabakigarri. Hiria garestitzen ari da, eta geroz eta zailagoa da bertan bizitzea. Gazteak periferiara joaten ari dira bizitzera, eta gentrifikazio deitzen zaio honi.

Gauzak horrela, jaien esparrutik, Donostiako herri kultura ikusarazten eta bultzatzen jarraituko dugu. Auzolana, autogestioa eta ahalduntzea (pertsonal eta kolektiboa) bilatuz, herri kulturan sakondu nahi dugu. Donostiako beste eragileekin harremanak sendotzeko une polita dela uste dugu, eta 2016an hiri osoan kulturari buruz gogoeta egiteko balio badigu, bikain.

Horregatik, donostiar eta kolektibo guztiak gonbidatzen ditugu urtarrilaren 23an elkarrekin herri kulturen alde egingo dugun brindisera. Arratsaldez izango da, 18:00etan, Bulebarrean bertan. Eman diezaiogun guk ere ongietorria lanean eta gozatzen jarraitzeko erabiliko dugun urte honi!

Izan ere, gure ekintzek zentzua hartzen duten testuingurua da kultura. Eta gure hautua: kultura herrikoia.


Nola hartu aurre jaiotza goiztiarrei?

Erditze goiztiarra da jaiotza-inguruko gaixotasun nahiz heriotza-tasen arrazoi nagusia. Zenbat eta goiztiarragoa izan jaioberria, orduan eta arrisku handiagoa arazoak izateko (ikus taula).

Gaur egun, laguntza bidezko ugalketa-teknikekin asko gehitu da haurdunaldi anizkoitzen tasa. Teknika horiekin lortzen diren haurdunaldien ia %45ean bikiak sortzen dira, eta %7an hirukiak edo gehiago. Laguntza bidezko ugalketa-teknikak eta ama adinean aurrera joatea dira gaur egun haurdunaldi anizkoitzak gehitzearen bi kausa nagusiak.

Prematuritate-tasak aldatu egiten dira herrialde batetik bestera. Espainiako Estatuan, adibidez, zifra ofiziala %9koa da, eta AEBetan %13koa. Arazoa aski larria den arren, prematuritate-tasa apenas aldatu den azken hamar urteotan. Historikoki, prematuritatea murrizteko egin izan diren saio eta ahalegin guztiak etsigarriak gertatu dira. Amak bere jarduera gutxitzea, ohean atsedena hartzea, umetokiaren uzkurraldiak gutxitzeko tratamendu medikua, eta antibiotiko bidezko terapia luze-zabal erabilitako tratamenduak izan dira, baina ez dute arrakastarik lortu.

Azkenaldian aurrerapauso garrantzitsuak izan dira prematuritatearen prebentzioan. Ikerketaren lerroak bi izan dira funtsean: alde batetik, inoiz garaiz aurreko umeren bat izan duten emakume haurdunetan egindako saiakuntzak. Erditze goiztiar bat izan duen emakumeak hurrengo erditzea ere goiztiarra izateko arrisku handiagoa izango du.

Haurdun talde horrekin egindako ikerketek frogatu duten bezala, amari haurdunaldiko 16. astetik aurrera progesterona emateak %35ean murrizten du prematuritatea errepikatzeko arriskua. Progesteronak ez dauka inolako albo-ondoriorik, ez amarentzat ezta haurrarentzat ere.

Haurdunaldi anizkoitzetan, aldiz, progesteronak ez dakar inolako onurarik.

Bestetik, saiakuntzak egin dira umetoki-lepo laburtua duten emakume haurdunekin. Ikerketa horietan, emakume haurdunaren umetokiko lepoa neurtu da, baginako ekografia bidez, haurdunaldiko 20. astearen inguruan. Progesteronarekin tratatutako emakume taldeak %45eko murrizketa izan zuen prematuritate-tasan, eta %43koa jaiotza-inguruko morbimortalitate-tasan. Haurdunaldi anizkoitzen kasuan, progesteronak ez dakar inolako onurarik haurdun talde horretan ere.

Ebidentzia zientifiko horrekin, progesterona bidezko prebentzio tratamendua eskaini beharko zaie aurrerantzean aldez aurretik seme-alaba goiztiarren bat izan duten emakume haurdunei, baita baginako ekografia bidez egindako neurketan umetoki-lepo laburtua dutenei ere.

Bide luzea geratzen da oraindik prematuritatea errotik desagertzeko, baina aurrerapauso horiek pozgarriak eta itxaropentsuak dira, tresna erraz eta segurua eskaintzen baitiote ginekologoari.

Oraintsuko argitalpen mediku batek esan duenez, umetoki-lepo laburtua duten emakumeengan pesarioa ezartzeak murriztu egiten du prematuritatea, baina ikerketa gehiago behar dira datu horiek egiaztatzeko.


Milaka lagun atera dira kalera Bilbon "salbuespen egoeraren" aurka

Aministiaren Aldeko Mugimenduaren, EHAKren eta EAE-ANVren legez kanporatzeak salatu dituzte, besteak beste. Presoen eta amnistiaren aldeko oihuak izan dira nagusi. Espainiaren eta Frantziaren helburua "Euskal Herria ezabatzea" dela iritzi dio Lander Etxebarriak amaiera ekitaldian.

Jarritako ordua baino hamar bat minutu beranduago, 17:40 inguruan, abiatu da Bilboko Aita Donostia plazatik "Euskal Herrian bizik duen salbuespen egoerari aurre egiteko" 200 bat herritarrek antolatutako manifestazioa. Hain justu, Salbuespen egoerari aurre egin, Euskal Herriak askatasuna behar du! jartzen zuen pankarta eraman dute manifestazio buruan, besteak beste, Marian Beitialarrangoitia Hernaniko alkateak, Iñigo Elkoro 18/98-ko auzipetuak, Tasio Erkizia ezker abertzaleko buruzagi historikoak, Kepa Bereziartua legez kanporatutako EAE-ANVko presidenteak eta Jose Antonio Torre Medius preso ohiak..

Arestian aipatu bezala, Euskal Herrian "salbuespen egoera" bizi dela utzi nahi izan dute agerian antolatzaileek, eta horretarako legez kanporatzeak eta errepresioa zuenean jasan duten pertsonak joan dira lehen lerroetan. Pankarta eraman duten horiez gain, hainbat preso ohi eta presoen senideak. Haien atzetik, milaka lagun. Milaka herritar horien artean ikusmin handia sortu du orain aste batzuk aske utzi zuten Arnaldo Otegi ezker abertzaleko buruzagi ezagunaren presentziak. Rafa Diez LABeko idazkari nagusi ohia ere manifestazioan izan da.

Aita Donostia plazatik abiatu eta udaletxera bitarteko ibilbidea egin dute. Presoen eta amnistiaren aldeko oihuak izan dira nagusi ibilbidean. Ekitaldia amaitzeko, Lander Etxebarria eta Anjel Alcalde ezker abertzaleko kideak mintzatu dira, eta Espainiak eta Frantzian abiatutako dinamikaren helburua "Euskal Herria ezabatzea" dela salatu du Etxebarriak. Funtsean, marko politiko berri baterako urratsa egitea galarazi nahi dutela iritzi dio: "aldaketa politikoa ezinezkoa dela saldu nahi digute". Nolanahi ere, oztopoen gainetik aldaketa horren aldeko lanean jarraituko dutela berretsi dute hizlariek.

Manifestaziora deitu duten 200 herritar horiek irailaren 21ean egin zuten lehenengo aldiz deialdia, Hernaniko (Gipuzkoa) Kultur Etxean. Orduan, AAM Aministiaren Aldeko Mugimenduaren legez kanporatzea eta mugimenduko kideen kontrako zigorrak jarri zituzten protestarako arrazoi nagusitzat. Ondoren, EAE-ANVren eta EHAKren legez kanporatzeak heldu ziren, eta antolatzaileen iduriko, are eta garbiago utzi zuten "salbuespen egoera".

Deitzaileez gain zenbait erakundek ere egin dute manifestazioan parte hartzeko gonbidapena, besteak beste, LAB sindikatuak eta gazte independetistek.Ekitaldia debekatzeko eskaerak ere izan dira, esaterako, Dignidad y Justicia elkartearena.


Elorrietak azken agintaldia

Azken aldiz aurkeztu da Jose Elorrieta ELA sindikatuko idazkari nagusiaren kargua hartzeko, barne arauengatik.


Ken Jacobs, hirudimentsiokotasuna aztertzen Guggenheimen

Estatubatuar artistak Lumiere anaien jatorrizko filmazio baten gainean sortu du bere lan berria, azaroaren 19ra arte ikusgai egongo dena.

Ken Jacobs newyorktar artistak, AEBko zinema esperimentalaren erreferente argienetako batek, hirudimentsiokotasunak ikuslearen begiradan duen eragina aztertu du “Gonbidatuak” (The guests, 2013) Bilboko Guggenheim museoak gaurdanik ikusgai duen lanean.

74 minutuko lanaren oinarria da Lumiere anaiek, zinemaren asmatzaileek, 1886an beraietako baten alabaren ezkontza zela eta egindako jatorrizko grabazioa.

Zinema adituen laudorioak ugari jaso dituen filma ikusteko, ikusleak 3D-ko irudiak ikusteko betaurreko batzuk jarri behar ditu. Beroriek proiekzio aretoko sarreran banatuko dituzte.

Ken Jacobs egileak berak aurkeztu du lana, goizean emandako prentsaurrekoan, eta, bertan azaldu duenez, 17 urte zituela margolaritza ikasketa abiatu zituen, Han Hoffmanen, eskutik, baina laster utzi zion formakuntzari, ez baitzuen bere burua gai ikusten AEBn XX. mendeko 50. hamarkadan indarrean ziren joerei jarraitzeko, eta zinemagintzan murgildu zen.

Jacobsen hitzetan, “Gonbidatuak” azaroaren 19ra arte ikusgai egongo den lana “kontraesanez gainezka dago”, “zoramen hutsa da” eta ez du uste jendeak inoiz parekorik ikusi duenik.


Klase borroka eguneratua

Maiatzaren Lehena da aste honetan. 1986an Chicagon zortzi orduko lanaldiaren alde izandako greba orokorraren ondorioz kondenatu eta urkamendian hil zituzten sei lagunen heriotza –beste bi bizi osorako kartzelarekin zigortu zituzten– tragiko eta heroikoa gogoratzeko ospatzen da. “Chicagoko martiriak” izan ziren. Lau urte geroago, 1890ean, Maiatzaren Lehena mundu osora zabaldu zen. Gertaera horiek agerian utzi zuten klase borroka zegoela: alde batetik patronala eta ohiko gobernua zegoen, euren errepresio eta guzti, eta bestetik langileak. Historian, klase borroka horrek aldi ugari izan ditu. Euskal Herrian, Bizkaiko Meatzaldea hastapeneko borroka latz horren lekuko izan zen. 1890ean greba orokorra egin zen Bilboko Ibaizabaleko ezkerraldean, bereziki Zugaztietan eta Gallartan; bizitza duinaren alde borrokatu ziren, nagusien jabetzakoak ziren barrakoietan pilatuta bizi baitziren garai haietan. 1976an Gasteiz izan zen klase borroka horren adierazle modernoena; polizia frankistak bost langile hil eta askoz gehiago zauritu zituen ordukoan. Klase borrokaren eskema bera mantendu zen baina: patronala eta gobernua alde batetik, langileak bestetik.

Aspaldion klase borroka desitxuratu eta desegiteko interes handia egon da, “garaiz kanpokoa” omen delako. Haatik, “merkatuak” eta multinazionalak tartean direla, klase borroka eguneratu eta erradikalizatu egin da. Azken bost urteetan, hainbeste sufrimenduz eta malkoz lorturiko ongizatea deuseztatu dute, eta klase borroka agerian geratu da berriz ere; ohiko langile klaseari, krisiak pobretutako beste sektore profesional batzuk gehitu zaizkio gainera. Krisiak populazioa “proletarioago” bihurtu du, nolabait esatearren. Denon zeregina behar luke sektore horiek guztiak batu, kapitalismoari –eta bere gestoreei– aurre egin eta alternatiba solidarioa sortzea.


Santa Ageda bezperan kantuan irteteko gonbita egin diete Anelkarrek eta abesbatzak herritarrei

Santa Ageda bezperan, otsailaren 4an, kantuan egitera irtengo dira Anelkar eta herriko abesbatzako kideak. Ohiko koplak abestera irteteko animatu gura dituzte antzuolarra. Herriko Plazan elkartuko dira eguenean 18:3ean. Aurten batzen den dirua Saharara bidaliko dute.

Iazko argazki galeria hemen ikusgai.

Kitoak 06:00

Eta herriko kintoak goizeko seietan baserriz baserri ibiliko dira eztarriz sano daudela erakusten.


Kirol mintzodromoa izango da bihar Zumarragan

Urretxuko eta Zumarragako kirolariak zein kirol zaleak bilduko dira bihar, 11:30etik 13:00era Zelai Arizti kultur etxean egingo duten kirol mintzodromora. Kirol arloan euskarak duen errealitatea ezagutzea eta elkartzen direnen artean egoera hobetzeko estrategiak topatzea da mintzodromoaren helburua.Aurreko azaroaren 29an Urretxuko Ederrena pilotalekuan euskararen aldeko adierazpena egin zuten Urretxun eta Zumarragan kirolari lotutako hainbat eragilek. 80 bat lagunek adierazpenarekin bat egin zuten frontoian.Urretxuko Udalak bultzatutako parte hartze prozesuen baitan eratutako Euskalgintza Foroak bi ardatz zehaztu zituen: transmisioa eta kirola. Bi esparru horietan eragiteko grinaren emaitzetako bat da biharko mintzodromoa. Foroan udal teknikariak, zinegotziak, kirol arduradunak eta eskola kiroleko ordezkariak elkartu dira.Jexux Mari Alberdi Euskalgintza Foroko kide eta Urretxuko euskara teknikariaren arabera ekintza hau «formula egokia» da Urretxun eta Zumarragan kirol arloan dabilen jendea biltzeko: kirolariak, kirol zaleak, eskola kiroleko monitoreak, kirol klubetako entrenatzaileak, klubetako zuzendaritza taldeetako kideak… Bi herriok bat egin dute ekimen honetan, izan ere, ezinezkoa da Urretxuko eta Zumarragako kirol jarduna bereiztea.Bi galderaBi galderaren inguruan arituko dira biharko topaketan: kirola egiten duten guneetan euskaraz egiten al den itaundu eta euskara gehiago erabiltzeko zer egin daitekeen aztertuko dute.«Nork bere egoera azaltzea nahi dugu eta bihar bertan solasaldia amaitzeaz batera balorazio orokor bat egiteko asmoa dugu», dio Alberdik. Kirol eragileek antzematen dituzten gabeziak nahiz indarguneak jaso, eta horrekin guztiarekin zer egin daitekeen aztertuko dute. «Behar izanen araberako diru laguntzak, baliabideak, ekintzak antolatu, prestakuntza saioak egin», aipatu ditu Alberdik, besteak beste.Kirol munduan ari den urretxuar zein zumarragar guztiei biharko mintzodromoan parte hartzeko gonbitea egin diete.


Bergarako Udal Musika Banda pilotalekuan

Atzo, domeka, 12:30ean, Alfredo Gomez Chirlaquek zuzendutako Bergarako Udal Musika Bandak kontzertua eskaini zuen herriko pilotalekuan. 300 lagun inguruk egin zuten bat hitzorduarekin, pieza klasiko batzuez gozatzeko aukera ez galtzeko. Besteak beste, E. Rosilloren 'La millor terra del mon' pasodoblea, J. de Haan holandarraren 'Overture to a new age' eta Caballeroren zarzuelako selekzioko 'Gigantes y cabezudos' obrak interpretatu zituzten ikusleriaren txalo artean.


Euskal rock-and-rolla, Eskean Kristoren eskutik

Arratiako musikariek kontzertua eskainiko dute gaur, 22:30ean, Gernika plazan. 2019ko Errekan Gora jaialdiko hirugarren ikuskizuna izango da, uztaileko azkena, eta irailean Pettik eskainiko duen emanaldiarekin itxiko dute aurtengo egitaraua.

Errekan Goraren 2019ko edizioaren barruan, bi ikuskizun izan dira dagoeneko: uztailaren 7an izandako Travelling Brothers taldea, batetik, eta Haatik Dantza Konpainiaren Lau eme izeneko dantza saioa, pasa den egubakoitzean, bestetik. Horiekin batera, uztaileko egitaraua ixteko, gaur, egubakoitza, Eskean Kristo taldearen kontzertua izango da Gernika plazan, 22:30ean.

Eskean Kristo 2011n Arratian sortutako rock-and-roll taldea da, eta, ordutik, osatzen duten musikarien artean zenbait joanetorri eta aldaketa izan dituzten arren, gaur egun, Pello Artabe abeslariak, Alex Harillo eta Aritz Ontalvilla gitarra-joleek, Peio Artxe baxu-joleak eta Manu Forte bateriak osatzen dute taldea. Bost disko dituzte, eta azkena 2018ko azaroan kaleratu zuten: Beste Belaze Batzuen Gozoan diskoa, hain zuzen ere. Hori horrela, azken laneko Zaldiak Negarrez, Zer Dabixu? eta halako kantuak zein aurreko lanetako Deabrua, Hona Gona Gori eta Madarikazioa entzun ahal izango dituzte bertaratzen direnek. Oholtza gainean espektakulua eskaintzen dute, gainera, eta 70eko hamarkadako euskal rock estilo kutsua duten kantuez gozatu ahal izango dute ikus-entzuleek.

Niko Etxart erreferente

Niko Etxart musikaria erreferente ez ezik, maisu eta lagun dute Eskean Kristokoek, eta harengatik jarri zioten Azote kalduz izeneko diskoari izen hori. Horrez gain, kantari zuberotarrari Altzürükün, bere jaioterrian, egindako etxekoen eta lagunen omenaldian, Eskean Kristokoek Etxartekin batera oholtza konpartitu ahal izan zuten.

Inpresio onak antolakuntzatik

Orain arte izandako saioen balorazio positiboa egin dute antolatzaileek, eta herritarren erantzuna "oso ona" izaten ari dela adierazi du Atxorrotx Kultura Elkarteko Edorta Barandiaran kideak: "Eguraldia lagun izaten ari gara, beste urte batzuetan ez bezala. Gainera, izan ditugun ikuskizunen kalitatea izugarria izaten ari da. Inpresio oso onak jaso ditugu. Honekin batera, Goxo Txiki eta Urrestilla tabernei eta Iratzarri logopediari eskerrak eman nahi dizkiegu. Gaur, berriz, rock taldea izango dugu, eta ea bikain irteten den, gu gogoz gaude ikusteko…".

Oporren ostean, irailaren 14an, azken saioa izango da: 22:30ean, Petti musikari beratarra izango da Emakumeen plazan.


Azienden gaitzen kontrol kanpaina iragarri dute

Urtero moduan abelgorritan, ahuntz- eta ardi-aziendetan bruzelosia eta tuberkulosia duten aztertuko daUrtero moduan, eta badira 30 urte baino gehiago, aziendak izan ditzakeen gaitzak zaindu, kontrolatu eta kentzeko kanpaina martxan jarri du Nafarroako Gobernuak. Animalien ongizatean edo haien ekoizpen ahalmenean eragiten duten bruzelosi eta tuberkulosi gaitzak atzemateko kontrolak eginen dira ibarreko behi-, ahuntz- eta ardi-aziendetan. Aleatorioki behien enzefalopatia espongiformea edo mihi urdin gaitzen inguruko testak ere eginen dituzte. Aziendari odol lagin bat aterako diete albaitariek eta ukuiluan bertan eginen dituzte probak. Bruzelosi azterketak urte bat baino gehiago duen aziendari eginen zaio. Tuberkulosiarena 42 egun baino gehiago dituzten animaliei. Gizendegien kasuan, 17 hilabete baino gehiago dituzten emeei eginen zaie bruzelosi proba eta tuberkulosiarena berdin. Gainontzeko animalia gizendegietan ez zaie probarik eginen, hiltegietan bestelako azterketak pasatzen dituztelako. 14.370Behi-, ahuntz- eta ardi-azienda buru kopuru hori dago Sakanan, iaz baino 294 (%2,08). Abelgorrien 5.929 buru daude, iaz baino 597 gehiago (%11,19). Ahuntz haziendak %8,43 egin du behera (40 buru gutxiago). Azkenik, 8.007 buru ardi-azienda daude, iaz baino 263 gutxiago (%3,18ko jaitsiera). Probak abelgorri guztiei egiten zaizkie. Ahuntz- eta ardi-azienda buruen laurdenari, baina ustiategi guztietan.


Uribe Kosta eta Erandion 8 hizkuntz urraketa kasu jaso zituen 2007an Behatokiak

Hizkuntz Eskubideen Behatokiak plazaratutako 2007ko urteko diagnosiaren txostenean (pdf), orain arte kaleratutako zazpigarrena, eskualdean jasotako zortzi hizkuntz urraketa ageri dira dokumentatuta. Guztira, 2007an kudeatutako 1.230 espedienteetatik 1.121 hizkuntza-eskubideen urraketak izan dira. "Hartara, inoiz baino urraketa gehiago helarazi dizkiote herritarrek Behatokiari", azaldu du Paul Bilbao Behatokiaren zuzendariak (argazkian) Iruñean egindako aurkezpenean. Irakurketa positiboa ere egin du, herritarrek gero eta kontzientzia aktiboagoa baitute hizkuntza-eskubideen urraketen aurrean. "Zazpi urtean kezka areagotuz" esaldiarekin laburbildu ditu Paul Bilbaok urteko txostenaren ondorioak. Eskualdeari dagokionez, bi kexa Getxoko Udalari dagozkio, beste bat Lemoizko tokiko erakundeari, laugarrena EHUko Leioa eta Erandioko campusak jaso du, beste bi Justizia Administrazioak batu ditu Getxoko Erregistro Zibilean eta Erandioko Bake Epaitegian eta, azkenik, sektore pribatuan kexa bana bildu dute Sopelako TAO zerbitzua kudeatzen zuen Gertek enpresak eta Erandioko Makro merkataritzaguneak.

Uribe Kosta eta Erandioko kexak:

Behatokiari hizkuntza-eskubideen egoera Euskararen Telefonoaren bidez (902 194 332) bidalitako eskualdeko kexak hain zuzen ere horrela ageri dira laburbilduta 2007ko txostenean:

Zenbakia: 86/2007. Erakundea: Gertek (Bizkaia). Arrazoia: Sopelako TAO zerbitzua kudeatzen duen enpresak jakinarazpena bidali die herritarrei egoiliarrentzako txartela egunera dezaten. Jakinarazpena euskaraz eta gaztelaniaz idatzita dago, baina euskarazko bertsioa akats ortografiko eta gramatikalez josia dago. (Salaketa hau oraingoz ez dute erantzun).

Zenbakia: 99/2007. Erakundea: Getxoko Udala (Bizkaia). Arrazoia: Getxoko Udalera joan zen eta bertaratzen direnen izena hartzen duen atezainak ez zion zerbitzua euskaraz eskaini. (Salaketa hau oraingoz ez dute erantzun).

Zenbakia: 107/2007. Erakundea: Ministerio de Justicia (Bizkaia). Arrazoia: Getxoko Erregistro Zibilak gaztelania hutsean bidali dio erreklamazio baten inguruko erantzuna. Erreklamazioa haurra inskribatzeko euskarazko inprimakirik ez zutelako egin zuen. (Salaketa hau oraingoz ez dute erantzun).

Zenbakia: 134/2007. Erakundea: Makro (Bizkaia). Arrazoia: Erandioko saltegian idatzizko nahiz bozgorailu bidezko informazio guztia gaztelania hutsean ematen dute. (Salaketa hau oraingoz ez dute erantzun).

Zenbakia: 175/2007. Erakundea: Lemoizko Udala (Bizkaia). Arrazoia: Gaztelania hutsean jaso du erakunde batek Udalaren ebazpen bati buruzko jakinarazpena. (Salaketa hau oraingoz ez dute erantzun).

Zenbakia: 535/2007. Erakundea: Euskal Herriko Unibertsitatea (Bizkaia). Arrazoia: Leioan dagoen Berezko Tituluen Bulegora deitu zuen maiatzaren 30ean eta ezin izan zuen telefonoa hartu zion emakumearengandik zerbitzua euskaraz jaso.

Zenbakia: 570/2007. Erakundea: Getxoko Udala (Bizkaia). Arrazoia: Getxoko Udaltzaingoak isuna jarri zion aparkatze mugatuko eremuan ordaindu gabe aparkatzeagatik. Kotxean utzitako isunaren jakinarazpena gaztelania hutsean beteta ageri da. (Erantzun dute).

Zenbakia: 698/2007. Erakundea: Ministerio de Justicia (Bizkaia). Arrazoia: Maiatzean zitazioa jaso zuen Erandioko Bake Epaitegitik. Zitazioa gaztelania hutsean zegoen. Bertaratu eta elebidun zergatik ez zituzten bidaltzen galdetuta, beti horrela, gaztelania hutsean, bidaltzen zituztela erantzun zioten.

Kontzientzia aktiboagoa

"Herritarrek erakusten duten kontzientzia aktiboagoak isla zuzena izan beharko luke erakundeek zein administrazioek eskubideen bermatzeko abian jartzen dituzten mekanismoetan" iritzi dio Bilbaok. Horren harira, Euskararen Gizarte Erakundeen Kontseiluak prestatutako "Euskaraz bai" adierazpenak Behatokiaren diagnosiak bete-betean berresten du. Adierazpen horretan euskaren egoeraren balorazioa egin du euskalgintzak: "Euskaldunok euskaraz bizitzeko dugun eskubidea ez dago bermatuta, eta nabarmenak dira egunero sortzen diren ezintasunak. Euskal Herriko hainbat eremutan, euskaraz bizitzeko aukera dagoenean, euskaldunak ahalegin gehigarria egin behar du hori lortzeko ohiko funtzionamendua, lehenetsitakoa, erdaraz garatzen delako".

Ez da erremediorik jartzen

Behatokiak kezka handiz argitaratu du 2007ko urteko txostena, bi elementuk eragindako kezkaz hain zuzen ere: progresibotasun-eza eta milaka urraketa izatea.

Progresibotasun-eza diote eskubide-urraketa batzuk urterik urte errepikatu egiten dira. Administrazioek "progresibotasunaren" edota "arian-arian" bezalako aitzakien bidez eskubideen urraketen betikotzeak eragiten dute, 2001ean jasotako kexak kudeatu behar izan baitira 2007an.

Bestalde,Behatokiak ez dio erreparatzen ikuspegi kuantitatiboari kexen irakurketa egiteko. Halere, urterik urte eskubideen urraketen kopuruak gora egitea hausnarketarako elementua da. Euskara erabili, hizkuntza-eskubidea baliatu nahi eta ezin izan duten milaka espedienteren kasuistika kudeatu du.

Administrazio guztiek urratzen dituzte hizkuntz eskubideak

Urteko txostenaren arabera, berriro ere administrazio guztiek urratzen dituzte hizkuntza-eskubideak:

Frantziako Estatuak aitortza juridikorik eza erabiliz herritarrak babesgabe uzteaz gain, frantsesaren derrigorrezko erabilera justifikatzeko arrazoi bihurtu dute Administrazioek. Espainiako Estatuko Administrazioak, berriz, gaztelania hutsean lan egiten jarraitu izan du 2007an. Urteko kexak baliatuz Erregio edo Gutxiengoen Hizkuntzen Europako Ituna berretsitakoan hartu zituen konpromisoak ez direla bete egiaztatu ahal izan du Behatokiak Europako Kontseiluko Adituen aurrean.

Nafarroako Gobernuari dagokionez, dekretu murriztaileek eskubideen aitortzarako agertzen zituzten zirrikituak ere modu sistematikoan urratu dira. Gainera, euskara bidezko hezkuntzaren garapena gelditzeko ingeles bidezko murgiltze-programak jarri dituzte abian.

Osansungintza arloan, Osakidetzan oso agerian geratu da progresibitatea hain epe luze eta mugagabetan zehazteak ondorio zuzenak dituela eskubideen urraketan. Osasunbidean, ordea, eremu ez-euskalduneko herritar bihurtu dituzte nafar guztiak

Herrizaingoaren arloan, Autonomia Erkidegoetako herrizaingo zein barne sailetan ez dituzte aukerak baliatu hizkuntza-eskubideak bermatzeko mekanismoak abian jartzeko: Ertzaintzaren lan-deialdietan bigarren hizkuntza-eskakizunik ez da ezarri oraindik, eta 1. hizkuntza-eskakizuna egiaztatzen ez duten langileak kontratatu dira. Foruzainen lan-deialdiko lanpostu batean ere ez da derrigorrezkoa izan euskararen ezagutza.

Justizia Administrazioan 2007ko diagnosiak inoiz baino ageriago jartzen du justiziaren eremuan gertatzen diren eskubide-urraketak, eta euskaraz jardun nahi duten herritarrekiko bereizkeria. Are gehiago, gaztelania jakiteko derrigortasuna behin baino gehiagotan baliatu izan dute, beste urte batez, herritarren eskubideak urratzeko. Euskara erabili nahi izateak oztopoa izateko aukera zabalik utzi dute Justiziako arduradunek.

Eremu sozioekonomikoari dagokionez, iaz egindako diagnosiaren ondorioak iraultzeko neurririk ez dute hartu administrazioek: Ipar Euskal Herrian kontsumitzaile euskaldunei ez zaie eskubiderik aitortu; Nafarroa osoa eremu ez-euskaldun bihurtu dute kontsumitzaile euskaldunentzat; EAEko Kontsumitzaileen Legea garatzeko dekretuak ez dituzte abian jarri.


Omenaldi kantatua

Nafarroako Abesbatzen Federazioak hiru urrezko domina banatu zituen ostiralean. Bakaikuko Lorenzo Ondarrak, Berako Jose Mari Goikoetxeak eta Galipentzuko Pedro Javier Sagüesek jaso zuten omenezko izendapena. Hirurek ezaugarri komunak dituzte: "erlijio gizonak dira, bakarlari onak dira, musika herrikoia biltzen eta moldatzen lan handia egin dute eta abesbatzekin lotura estua izan dute". Abesbatzen elkarteak hiru nafarrek "musika koralari eskainitako ahalegina, denbora eta lana" eskertu zuen. Esker hitzek urrezko domina forma hartu zuten ostiralean. Lorenzo Ondarra bakaikuarra ospitalean zegoen eta Alfonso Ondarra anaiak hartu zuen domina, haren izenean. Omenaldi-ekitaldia ixteko, Ondarraren, Goikoetxearen eta Sagüesen omenezko aurreskua etorri zen, Etxarri Aranazko abesbatzak abestutako Agurraren erritmora dantzatuta.Abesbatzekin lotura estua izan duten hiru nafarren omenaldian leku berezia izan zuten koruek. Loiola eskolaniako ikasle ohien abesbatzak, Agoizko San Migel Txiki abesbatzak, Liguri koruak eta Etxarri Aranazko abesbatzak parte hartu zuten. Ondarraren, Goikoetxearen eta Sagüesen obrei bizia emanez, kantuz omendu zituzten hiru nafarrak.